10 Festival Paling Berbahaya Di Dunia

Adakah melibatkan diri dengan suatu keadaan yang berbahaya itu adalah perkara yang seronok? Sekiranya jawapan anda adalah ya, mungkin festival-festival di bawah sesuai untuk anda. Senarai ini disusun secara rawak.

Festival rempuhan Calgary mempunyai hubungan benci/sayang dengan kebanyakan orang. Koboi dan mereka yang kuat berparti amat sukakannya, manakala aktivis hak haiwan amat bencikannya. Diadakan setiap tahun pada bulan Julai sejak 1912, rempuhan selama 9 hari ini berjaya menjual sebanyak 9 juta tin bir, dan menjanjikan kematian sekurang-kurangnya seekor lembu jantan setiap tahun. 2 kes kematian turut dilaporkan sejak 20 tahun lalu, dan kecederaan sememangnya sudah dijangka akan berlaku seperti sukan ganas lain.

Sebahagian daripada 8 hari festival yang diadakan setiap April, Agni Keli mempunyai 2 konsep mudah. Pertama, 2 pasukan berlawan antara satu sama lain, dan keduanya, pertarungan ini langsung tidak melibatkan aktiviti menendang atau menumbuk, sebaliknya menggalakkan peserta untuk membakar pasukan lawan. Beribu penonton akan berkumpul di Kuil Durga di Mangalore bagi menyaksikan ratusan peserta membaling nyalaan obor sawit kepada pasukan lawan dari jarak kira-kira 10 hingga 15 meter.

Setiap individu dibenarkan sebanyak 5 balingan ketika upacara berkenaan yang selalunya berlangsung selama 15 minit. Walaupun hanya memakai kain, fabrik berkenaan kerap kali terbakar dan meninggalkan kesan parut bagi mereka yang cukup berani untuk menyertai festival berkenaan.

Bagi mereka yang tinggal di Yanshui, sebahagian daripada daerah Tainan di Taiwan, terkena tembakan bunga api adalah sesuatu yang baik. Sangat baik, malah mereka akan mendedahkan diri mereka secara sengaja kepada bunga api kerana mereka percaya bahawa ianya akan membawa nasib yang baik kepada mereka. Sarang lebah tersebut pula bukannya dipenuhi dengan madu, sebaliknya digantikan dengan menara besar dan diisi dengan 600,000 bunga api. Bunga api tersebut akan dilancarkan terhadap orang ramai yang sedang menunggu permulaan festival berkenaan.

Di Amerika Utara, kebanyakan masyarakat melihat hari Easter sebagai hari untuk menyembunyikan telur coklat yang dibalut dengan kertas keranjang. Di Filipina, mereka menyambut hari berkenaan dengan lebih serius. Boleh dikatakan bahawa akan berlakunya pertumpahan darah. Katholisma dan kepercayaan karut masyarakat tempatan akan menyaksikan pesertanya dipaku pada salib dengan cara yang menyakitkan mata kebanyakan dari kita. Tujuan festival ini adalah sebagai lakonan semula bagi mempamerkan kesengsaraan Jesus Christ ketika disalib, dengan harapan dosa-dosa akan dapat ditebus sebagai hasilnya.

Lelaki dewasa yang tidak berbaju dan berseluar kulit akan dilumur dengan minyak zaitun sebelum mula bertarung. Di Erdine, Turki, ini adalah konsep teras festival gusti, di mana kedua peserta akan cuba untuk memegang dan mengangkat lawan melebihi kepala mereka. Bayangkan dengan penuh minyak, bagaimana ianya boleh dilakukan. Namun, bagi penggusti-penggusti ini, atau lebih dikenali sebagai Pehlivan bagi masyarakat tempatan, mereka sudah biasa dengan festival ini. Peserta yang menang akan dinobatkan dengan gelaran Chief Pehlivan dan dianugerahkan dengan Tali Pinggang Emas Kirkpinar.

Seperti festival di Tainan, Taiwan, festival ini juga melibatkan penggunaan bunga api. Sambutan festival selama 7 hari ini adalah sebagai menghormati wali pelindung pembuat bunga api, berjaya menarik sekitar 100,000 orang ke Tultepec. Festival ini adalah sangat bahaya, kerana bunga api berkenaan bukanlah dilancarkan ke langit, sebaliknya ditembak ke arah orang ramai yang sedang menari di jalanan. Yang lebih menakutkan adalah di mana festival ini disambut. Kawasan sambutan festival itu sebenarnya dikelilingi oleh kilang-kilang pembuatan bunga api, dan sebelum ini pernah berlaku kemalangan jiwa yang melibatkan beratus nyawa.

Jepun sememangnya terkenal dengan perkara-perkara pelik. Di dalam sambutan festival ini, peserta akan memakai pakaian yang paling minima, selalunya hanya kain tuala yang menutup bahagian alat sulit, dipanggil sebagai fundoshi, dan kadang kala ada yang berbogel sepenuhnya. Festival seperti ini akan disambut di kebanyakan bandar di Jepun setiap tahun, selalunya pada musim panas atau sejuk. Festival jenis ini yang paling terkenal adalah Saidai-ji Eyo Hadaka Matsuri yang diadakan di Kuil Saidaji, Okayama, tempat asalnya ia bermula. Setiap tahun, lebih daripada 9,000 orang lelaki akan menyertai festival ini dengan harapan akan membawa nasib yang lebih baik untuk sepanjang tahun.

Ada antara sambutan festival ini yang melibatkan larian ke dalam air yang separa beku. Pada tahun 2007, seorang lelaki telah mati akibat kesejukan. Jika larian festival ini dilakukan pada musim sejuk, kebarangkalian peserta untuk diserang hypothermia adalah sangat tinggi.

Disambut setiap tahun sekitar bulan Januari dan Februari, pasti para pembaca sudah tahu serba sedikit tentang sambutan festival keagamaan ini. Thaipusam sebenarnya adalah sebuah festival bagi penganut agama Hindu yang mula disambut di selatan India, dan kemudiannya tersebar ke seluruh Asia Tenggara, termasuklah negara kita. Di Malaysia, ribuan penganut agama berkenaan akan berkumpul di Kuil Sri Subramaniar Swamy di Batu Caves bagi menghormati Dewa Murugan.

Mencucuk anggota badan dengan besi sehingga berdarah adalah antara sebahagian daripada sambutan festival ini. Bagi memastikan keselamatan peserta atau penganut, pasukan perubatan akan bersiap bersedia di lokasi sambutan festival tersebut.

Festival ini yang disambut pada Oktober setiap tahun sebenarnya merupakan sebuah tradisi masyarakat China, dan dibawa ke negara Thailand oleh sekumpulan penghibur Chinese Opera. Ketika sambutan festival berkenaan, para peserta akan berjalan di atas bara api, mencucuk badan menggunakan rod besi yang panjang, serta beberapa aksi ekstrem yang lain. Lelaki dan wanita akan mencucuk bahagian pipi mereka menggunakan pelbagai benda, termasuklah pisau. Sebagai persediaan untuk sambutan Festival Vegetarian, mereka tidak akan memakan daging dan mengikut beberapa pantang larang yang lain. Pada tahun 2011, sebanyak 74 orang telah tercedera dalam festival tersebut.

Puluhan ribu orang akan berkumpul di Bunol, Sepanyol pada Ogos setiap tahun bagi menyertai ibu segala festival pertarungan makanan. Festival ini dikatakan mula disambut ekoran berlakunya pergaduhan kanak-kanak yang membaling makanan sekitar tahun 1940an. Setiap kali festival ini disambut, sebanyak 100,000 kilogram tomato terlebih masak dibaling di sepanjang jalan di mana festival ini disambut. Yang bahayanya tentang festival ini, ramai kerap terjatuh kerana buah tomato yang sudah pecah dan basah boleh menyebabkan kecelakaan.

Anda geram dengan kawan atau musuh lama anda dan berasa hal ini perlu diselesaikan dengan pertarungan lawan tumbuk? Festival ini sesuai untuk anda. Di daerah Chumbivilcas, Peru orang ramai akan memakai pakaian mewakili satu daripada 5 watak yang ada. Mereka akan memanggil nama individu yang mempunyai isu dengan mereka dan keduanya akan bertumbuk secara fizikal, namun tidak boleh gigit. Upacara meminum air yang banyak akan dilakukan sebelum dan selepas pertarungan, dilihat lebih menarik berbanding mengambil aspirin bagi menahan kesakitan.

Mengejar roda keju? Bunyi seperti sangat seronok. Namun, aktiviti kejar mengejar bukannya berlaku di atas permukaan tanah yang rata. Sebaliknya, ia diadakan di kawasan cerun berbukit bagi menangkap roda keju yang sedang bergerak. Kecederaan adalah suatu yang pasti. Kru-kru ambulan sudah bersiap sedia di garisan penamat di bawah bukit, dan hospital juga bersedia untuk melakukan rawatan selama beberapa hari. Sukarelawan pula akan membawa stretcher bagi mengangkat mereka yang tidak dapat menghabiskan kejohanan itu. Sekurang-kurangnya pemenang akan mendapat keju.

Setiap tahun, festival ini berjaya menarik sekurang-kurangnya 1 juta pelancong ke Pamplona bagi menyaksikan acara yang akan menyebabkan pecinta haiwan sakit hati. Sebanyak 9 ekor lembu betina dan 6 lembu jantan dilepaskan di laluan sepanjang 850 meter di Jalan Santa Domingo. Lelaki dan wanita akan memakai pakaian putih dengan selendang merah tradisional akan berlari daripada rempuhan lembu-lembu, mengelakkan diri daripada dipijak atau ditanduk. Garisan penamat adalah di Plaza de Toro, di mana pada lewat petang hari sama kesemua lembu jantan akan dikorbankan di tangan seorang matador.

Festival ini berkisar tentang 4 kuil Suwa-Taisha, barat laut Tokyo. 16 batang pokok cemara yang besar dengan ketinggian 18 meter ditebang, dan kemudiannya dijadikan sebagai 'tiang terhormat'. Ianya digunakan sebagai simbolik bagi menyegarkan keempat-empat kuil. Batang-batang pokok ini perlu dikeluarkan daripada kawasan bergunung di mana ia ditebang. Di sinilah bermulanya festival tersebut, di mana orang ramai akan 'menunggang' batang pokok berkenaan sehinggalah sampai ke destinasinya.

Sesampainya di kuil, batang pokok tersebut akan didirikan, dengan penunggang masih berada di atasnya. Kecederaan adalah perkara biasa, dan kematian juga pernah berlaku, akibat terjatuh ketika batang pokok berkenaan sedang dinaikkan.


5 Parasit yang Mengawal Minda dan Tingkah Laku Mangsanya.

Parasit ialah organisma yang hidup menumpang diatas atau didalam badan perumah untuk kelangsungan hidup. Setiap aktiviti seperti makan, minum, berkumuh, membiak, semuanya bergantung kepada perumahnya. Sebab itulah ia boleh membahayakan malah membunuh perumahnya.

Terdapat pelbagai jenis parasit yang ada diatas muka bumi ini. Setiap parasit mempunyai cara tersendiri untuk kekal hidup. Namun, terdapat 5 jenis parasit yang telah terbukti secara saintifik boleh mengawal dan hijack otak perumahnya sehingga setiap tingkah laku perumah itu boleh dikawal seperti kereta kontrol.

Cacing Gordian bergantung sepenuhnya kepada cengkerik untuk hidup. Ia hidup dalam otak cengkerik, membesar dan mendapatkan segala nutrisi daripada perumahnya. Apabila ia sudah besar dan matang untuk membiak, ia kan menghasilkan sejenis protein yang akan mengawal sistem navigasi cengekerik tersebut. Cengkerik yang malang itu akan menjadi keliru, bergerak dan melompat diluar kawalannya untuk mecari kawasan yang berair.

Parasit ni kemudiannya akan ‘menyuruh’ perumahnya untuk lompat kedalam air dan mati kelemasan. Selepas itu ia akan keluar untuk mecari pasanga, membiak dan bertelur. Telur-terlurnya nanti akan dimakan oleh serangga-serangga kecil yang kemudiannya akan dimakan oleh cengkerik yang lain. Begitulah cara cacing-cacing gordian meneruskan kehidupan.

Virus rabies bukan lagi asing dalam kalangan rakyat malaysia. Malah, sejak kebelakangan ini, kes penyakit anjing gila yang disebabkan oleh virus ini telah berjaya mencuri perhatian media.

Ia biasanya hidup dalam tubuh mamalia, seperti anjing dan manusia. Apabila seekor anjing misalnya dijangkiti oleh oleh virus rabies menerusi gigitan anjing yang lain, virus ini akan merebak daripada kawasan yang yang digigit ke bahagian otak. Ia akan mengakibatkan keradangan otak dan akhirnya membunuh perumahnya.

Tetapi sebelum perumahnya mati, ia akan menyebabkan perumahnya menjadi sangat ganas, meningkatkan penghasilan air liur yang mengandungi virus rabies malah menyukarkan perumahnya untuk menelan. Faktor-faktor inilah yang menyebabkan si perumah akhirnya gigit mamalia yang lain dan menyebarkan virus rabies kepada perumah yang baru.

Ophiocordyceps ialah sejenis kulat tropika yang bergantung kepada semut yang hidup diatas pokok. Apabila spora kulat ini berjaya menembusi rangka luar perumahnya, ia akan menyebabkan tubuh semut tersebut menggigil dan terkejang-kejang. Disebabkan tubuh semut kini tidak lagi dalam keadaan stabil, ia akan terjatuh daripada pokok tinggi yang didiaminya.

Spora kulat ini kemudiannya akan mengubah tingkah laku semut tersebut dan menyebabkan ia berjalan-jalan mencari tempat yang sesuai dan subur untuk pertumbuhan kulat ophiocardyceps. Apabila tempat itu telah dijumpai, spora kulat itu akan memaksa semut untuk menempel badannya diatas tempat tersebut, membunuh mangsanya dan kemudian mengeksploit sepenuhnya nutrisi yang ada pada semut tersebut. Ranting kulat tersebut kebiasaannya akan tumbuh di leher semut dan apabila usia kematangan telah tiba, spora akan disebarkan menerusi angin. Spora-spora baru ini akan terbang mencari semut yang lain untuk membiak.

Satu lagi parasit yang boleh mengubah tingkah laku dan mengawal minda manusia ialah malaria. Setiap tahun dianggarkan sebanyak 300 sehingga 500 juta kes malaria dan sebanyak 1 juta kes kematian yang diakibatkan oleh parasit ini dilaporkan.

Malaria diakibatkan oleh sejenis protozoa parasit yang tergolong dalam keluarga Plasmodium. Parasit ini tidak hijack otak manusia, sebaliknya ia menggunakan nyamuk sebagai perumah perantara. Nyamuk Malaria biasanya gigit lebih kerap dan lebih lama berbanding nyamuk biasa.

Sebaik sahaja seseorang manusia digigit oleh nyamuk Malaria, dia akan menjadi perumah bagi protozoa ini untuk membiak dan merebak. Untuk meneruskan kelangsungan Malaria, manusia yang menjadi pemangsa akan menarik lebih banyak nyamuk. Dengan setiap gigitan nyamuk baru keatas perumah ini, maka parasit Malaria mampu kekal hidup sehingga ke hari ini.

Sekiranya anda membela kucing di rumah, berkemungkinan besar kucing anda pernah menjadi perumah kepada parasit Taxoplasma.

Parasit ini memerlukan kucing dan tikus untuk kelangsungan hidupnya. Apabila seekor tikus makan najis kucing yang telah dijangkiti oleh taxoplasma, parasit-parasit ini akan mengubah tahap keseimbangan kimia dalam otak tikus tersebut. Ketidakseimbangan ini membuatkan tikus jadi berani dan tertarik untuk mendekati kucing yang kelaparan. Disebabkan tikus tersebut mudah ditangkap, maka ia akan dimakan oleh kucing yang kemudiannya menjadi perumah bagi parasit ini.

Taxoplasma juga boleh hidup dalam badan manusia. Mungkin, sebab itu jugalah kita sentiasa tertarik untuk bermain dan bermanja dengan kucing barangkali.

Diatas hanyalah 5 parasit yang sudah dikenalpasti oleh kajian saintifik. Masih terdapat banyak lagi parasit yang belum terbukti boleh mengawal minda dan tingkah laku perumahnya. Berkemungkinan juga setiap tingkah laku kita juga sebenarnya diakibatkan oleh parasit yang telah mendiami tubuh kita sejak sekian lama.


Ini Sebab Mengapa Albert Einstein Tolak Tawaran Sebagai Presiden Israel

Sebagai ahli fizik yang memenangi Hadiah Nobel dan pencipta formula yang paling terkenal di dunia, Albert Einstein mempunyai resume yang sangat mengagumkan.

Namun, disebalik kehebatan beliau dalam bidang sains, ada satu gelaran yang ditolak oleh Einstein, iaitu sebagai Presiden Israel.

Presiden Israel yang pertama dari tahun 1949 hingga 1952, Chaim Weizmann berkata bahawa Einstein adalah "orang Yahudi paling hebat" yang hidup pada ketika itu.

Dan apabila Chaim menghembuskan nafas terakhir pada 9 November 1952, hanya satu pengganti sahaja yang dilihatkan sebagai orang yang sesuai.

Oleh itu, pada 17 November 1952, kedutaan Israel telah menghantar surat kepada Albert Einstein, secara rasminya menawarkan jawatan presiden Israel kepada beliau.

Dalam surat tersebut memberitahu bahawa jika jawatan itu diterima dan Einstein berpindah ke Israel, beliau tidak perlu risau jawatan tersebut akan mengganggu kerja-kerja sains yang dilakukannya, kerana ia hanyalah jawatan presiden.

"Perdana Menteri memberi jaminan kepada saya bahawa dalam keadaan sedemikian kemudahan dan kebebasan untuk meneruskan kerja saintifik anda akan diberikan oleh kerajaan dan orang-orang yang sedar kepentingan yang besar dari hasil usahamu," tulis Abba Ebban, seorang diplomat Israel.

Dan walaupun Einstein agak berusia pada ketika itu, iaitu 73 tahun, namun beliau masih menjadi pilihan popular.

Salah satu sebabnya adalah, sebagai seorang profesor kelahiran Jerman yang mendapat tempat perlindungan di Amerika ketika Hitler bangkit untuk berkuasa, Einstein telah lama menjadi penasihat untuk penubuhan tempat perlindungan tanpa penganiayaan bagi orang-orang Yahudi.

Selain itu, sifat kepimpinan Einstein dalam menubuhkan Universiti Ibrani Jerusalem menunjukkan bahawa beliau mungkin menjadi calon yang layak dan penyokongnya menganggap kepakaran matematiknya sangat berguna dalam mengembangkan Israel.

"Einstein mungkin mampu menggunakan ilmu matematiknya membantu ekonomi Israel dan memperbaiki segalanya," jelas seorang ahli statistik kepada majalah TIME.

Walau bagaimanapun, Eintein telah menolak tawaran ini yang mendesak bahawa lelaki yang namanya sinonim dengan perkataan "genius" adalah tidak layak. Beliau juga menyebut bahawa usianya yang tua dan kurang berpengalaman sebagai sebab mengapa beliau bukanlah pilihan yang tepat.

"Sepanjang hidup saya, saya menangani dan menyelesaikan hal-hal yang objektif, oleh itu saya tidak mempunyai kebolehan semulajadi dan pengalaman untuk berurusan dengan orang dengan baik dan melaksanakan fungsi rasmi," tulis Albert Einstein.

Walaupun Einstein sangat tegas dengan keputusannya, beliau berharap ia tidak menjejaskan hubungannya dengan masyarakat Yahudi, hubungan yang mana beliau katakan adalah "ikatan manusia paling kuat" bagi dirinya.


Cara Untuk Membezakan Antara Sakit Kepala Biasa Dan Migrain

Anda rasa saya ada masa untuk sakit kepala? Tak ada sesiapa pun yang ada masa untuk masalah ini dan tak ada sesiapa pun dalam dunia ni yang suka apabila diserang sakit kepala.

Kita tak dapat lari dari masalah perit ini. Sakit kepala boleh berlaku disebabkan beberapa faktor termasuklah genetik, tekanan dan macam-macam lagi.

Namun, tak semua sakit kepala adalah sama dan ia terbahagi kepada beberapa jenis termasuklah migrain, sakit kepala disebabkan tekanan dan sakit kepala sinus. iluminasi.com kongsikan jenis-jenis dan cara membezakan sakit kepala yang anda biasa alami dalam kehidupan seharian ini.

Apabila anda mengalami sakit sakit kepala sinus, ia terasa seolah-olah jangkitan sinus.

Cara untuk mudah untuk mengurangkan rasa sakit ini tanpa ke klinik adalah dengan minum lebih banyak air, menggunakan pelembap atau semburan hidung air masin.

Sakit kepala akibat tekanan boleh menjadi kronik, berlaku selama berjam-jam dalam kebanyakan hari dalam sebulan. Ia juga boleh berlaku berepisod dan berlangsung dari 30 minit hingga 1 minggu untuk kurang daripada 15 hari dalam sebulan.

Migrain biasanya berlaku dalam 4 peringkat, namun tak semua orang mengalami keempat-empat peringkat ini.

Migrain selalunya tidak didiagnosis dan tidak dirawat. Sekiranya anda mengalami tanda-tanda dan gejala serangan migrain secara rutin, simpan rekod serangan anda dan bagaimana anda merawatnya.

Kemudian buat temujanji dengan doktor anda untuk membincangkan hal ini. Walaupun anda mempunyai sejarah sakit kepala, namun jumpa doktor jika terdapat perubahan pola atau sakit kepala anda tiba-tiba berbeza daripada yang sebelumnya.


Vogelkop : Spesis Baru Cenderawasih 'Vantablack' Yang Sangat Menakjubkan

Pakar burung telah mengklasifikasikan Bird of Paradise (spesis cenderawasih) yang baru dijumpai iaitu Vogelkop yang sangat luar biasa ini sebagai spesisnya sendiri selepas mengetahui perbezaan pada kedua-dua jenis burung yang kelihatan serupa.

Burung menakjubkan ini sangat terkenal dengan bulu yang tersangat hitam dan boleh dikembangkan yang mampu menyerap hamir keseluruhan cahaya dan tariannya yang aneh. Namun kini saintis telah mendapati bahawa terdapat dua spesis sebenarnya.

Untuk bertahun-tahun lamanya, orang ramai telah tersalah sangka bahawa Vogelkop adalah burung Bird-of-Paradise yang menyerupainya. Menurut ahli biologi, Ed Scholes yang sedang menjalankan projek Bird-of-Paradise, rupa bentuk dan tingkahlaku Vogelkop dalam hutan membuktikan ia adalah spesis yang berbeza.

Cara tarian menarik pasangan yang dilakukan oleh burung ini adalah sangat berbeza, suara yang berlainan, burung betina sangat berbeza dan juga bentuknya jantan juga sangat berbeza.

Merujuk kepada gambar di atas, di sebelah kiri adalah superb bird-of-paradise biasa dengan paparan muka hitamnya yang ingin mengawan yang sangat terkenal. Manakala di sebelah kanan adalah burung Vogelkop yang baru sahaja ditemui, yang mana kelihatan seperti muka berkerut.

Kedua-dua spesis burung ini boleh dijumpai di New Guinea, namun Vogelkop hanya dijumpai di sebelah barat pulau Bird's Head atau rantau Vogelkop.

Kini, untuk kali pertama, satu audiovisual telah dikeluarkan dalam menyokong tuntutan bahawa burung ini adalah dari spesis yang berlainan.

Ed Scholes dan Timothy Laman, pakar burung dan juga wartawan foto dari Museum of Comparative Zoology di Universiti Harvard telah mendokumenkan data audiovisual, yang terdapat dalam jurnal PeerJ.

Rakaman ini mendedahkan bahawa ketika burung ini mengembangkansayap untuk menarik perhatian untuk mengawan, Vogelkop jantan melakukan dengan cara yang berbeza iaitu berbentuk sabit dengan hujung yang tajam.

Ia berbeza dengan burung bird-of-paradise yang melakukannya dengan bentuk bujur.

Cara tarian Vogelkop untuk menarik perhatian burung betina juga sangat berbeza yang mana langkahnya lebih lancar dan tidak terlompat-lompat.


J-Deite RIDE : Transformers Pertama Dalam Dunia Sebenar

Bagi Kenji Ishida, impiannya untuk membina sendiri sebuah robot yang mampu melakukan transformasi bermula ketika dia berada dalam tahun kedua, sekolah menengah rendah.

Dipengaruhi dengan siri-siri animasi yang memaparkan robot yang mampu berubah bentuk menjadi kenderaan, Kenji percaya robot yang mampu bertukar bakal menjadi satu realiti satu hari nanti. Dari situlah Kenji menyimpan cita-cita untuk menubuhkan perniagaan yang bercirikan transformasi robot.

Pada usia 14 tahun, Kenji mula belajar sendiri-sendiri bagaimana teknologi robotik dibangunkan. Buku-buku habis dibaca untuk menimba ilmu. Masuk ke pengajian tinggi, bidang robotik tetap menjadi pilihan dan Kenji ke kolej yang menawarkan pengajian ilmu robotik, bagi memenuhi mimpinya.

Dengan ilmu yang ada, Kenji mula membina robot-robot kecil untuk dijual sebagai pendapatan sampingan, sambil mempelajari secara terus apa yang betul dan salah dalam pembinaan sebuah robot yang mampu bertransformasi.

Pada usia 21 tahun, buat pertama kalinya Kenji berjaya membina sebuah robot yang mampu berjalan menggunakan dua kaki dalam skala kecil. Tahun berikutnya, Kenji berjaya mencipta sebuah robot yang bukan sekadar mampu berjalan, tetapi juga mampu bertransformasi daripada robot berbentuk humanoid kepada sebuah kenderaan.

Namun dia menyedari kekurangan pengetahuan dalam bidang automotif menyebabkan dia gagal menambahbaik fungsi kenderaan pada robot tersebut. Robot itu boleh berjalan tetapi sebagai sebuah kenderaan, robotnya gagal. Jadi Kenji mula memfokuskan pembelajaran dalam bidang automotif kenderaan sambil meneruskan pekerjaannya.

Pada generasi ke tujuh robot beliau, setelah segala eksperimen dan kegagalan ditemui, barulah Kenji Ishida berani memuat naik sebuah klip video ke Youtube, memaparkan robot ciptaan beliau bertukar. Ini menjadikan namanya mula popular.

Tahun berikutnya, Kenji berhenti kerja untuk menumpukan perhatian sepenuhnya dalam bidang yang dia minati. Berkat pengalamannya yang dikumpul selama ini, Kenji menubuhkan Brave Robotics Inc untuk mula bereksperimen merealisasikan transformasi robot menjadi sebuah kenderaan yang boleh digunakan dan sebaliknya.

Prototaip pertama yang diberi nama J-Deite adalah sebuah robot bertransformasi yang bersaiz kecil, namun saiznya belum mencukupi untuk memuatkan manusia.

Pada 26 April 2018, Brave Robotics mengumumkan kejayaan mereka membangunkan sebuah robot yang mampu memuatkan dua orang manusia dalam kerangkanya, serta mampu bertransformasi dengan individu itu ada di dalamnya.

Robot yang dinamakan J-Deite RIDE setakat ini hanya mampu mencapai kelajuan 60km/j serta dijana kuasanya menggunakan bateri. RIDE memerlukan lebih seminit untuk bertukar model dengan kelajuan berjalan kakinya hanya pada sekitar 100 meter sejam. Walaupun masih banyak kelemahan, teknologi yang dipaparkan diiktiraf sebagai yang pertama di dunia.

Sasaran Kenji dalam projeknya adalah untuk menyiapkan sebuah robot bersaiz 5 meter yang mampu bertukar, berjalan dan berlari. Namun ciri yang lebih penting pastilah dalam memastikan robot tersebut dalam dipandu seperti dalam siri animasi, yang memberikannya inspirasi dalam menjadikan mimpinya realiti - untuk kegunaan seluruh dunia.


Permainan Catur Selamatkan Nyawa Lelaki Ini Daripada Hukuman Bunuh - Ossip Bernstein

Catur (Chess dalam bahasa inggeris) adalah permainan strategi dan strategi terbaik akan menjanjikan kemenangan. Johan catur selalunya akan mendapat hadiah berupa wang tunai pada penghujung pertandingan, namun bagi Ossip Bernstein, hadiah yang bakal diperolehi beliau adalah lebih berharga. Ketika sebuah permainan catur pada tahun 1918, nyawa Ossip menjadi pertaruhan.

Ossip Bernstein yang mempunyai dua kewarganegaraan, iaitu Rusia dan Perancis adalah seorang pemain catur profesional, dan seorang peguam kewangan. Dengan kemenangan yang banyak sepanjang kerjayanya, Ossip menjadi terkenal di Empayar Rusia dan beliau menjadi seorang Grandmaster pada tahun 1950. Di samping memberi banyak kemenangan kepada dirinya, permainan catur juga berjaya menyelamatkan nyawa Ossip ketika berlakunya Revolusi Oktober pada 1917.

Ossip Samoilovich Bernstein dilahirkan pada 20 September 1882 di bandar Zhytomyr, ketika era sebelum revolusi Empayar Rusia. Pada tahun 1906, Ossip memperolehi ijazah PhD dalam bidang undang-undang daripada Heidelberg University, dan memulakan kerjayanya sebagai seorang peguam kewangan. Kejadian Revolusi Oktober telah membawa banyak perubahan buruk kepada Empayar Rusia pada ketika itu.

Antara kesan revolusi berkenaan adalah berlakunya rampasan harta persendirian, nasionalisasi bank-bank Rusia, rampasan akaun bank swasta, dan hukuman kejam terhadap mereka yang bekerjasama dengan bank dan raja. Antara yang ditangkap termasuklah Ossip sendiri.

Pada tahun 1918, selepas peristiwa Revolusi Oktober dan ketika Perang Ukrain bagi mendapatkan kemerdekaan, Ossip bekerja di Odessa, Ukrain sebagai seorang penasihat undang-undang kepada bank. Disebabkan penglibatan beliau dengan bank dan sokongnya terhadap kapitalisme, Ossip ditangkap oleh Cheka, polis rahsia Bolshevik. Cheka ditubuhkan bertujuan untuk menghapuskan musuh politik kerajaan sedia ada. Selepas ditangkap, beliau dijatuhkan hukuman melalui skuad penembak.

Pada hari penghukuman, ketika skuad penembak sedang bersiap sedia untuk menembak, pegawai atasan menuntut untuk melihat senarai nama banduan yang bakal dihukum. Sebagai seorang peminat permainan catur, pegawai tersebut serta merta menyedari nama Ossip Bernstein. Pegawai berkenaan serta merta bertanya kepada Ossip adakah beliau pemain catur yang terkenal itu, dan Ossip mengesahkannya.

Jawapan beliau tidak cukup untuk meyakinkan pegawai tersebut, dan dia meminta untuk bertarung dengan Ossip dalam permainan berkenaan. Syaratnya sangat mudah, sekiranya Ossip menang, beliau akan dibebaskan, dan sekiranya tewas, nyawanya akan melayang. Ossip akhirnya menang mudah, dan dibebaskan dengan segera.

Berasa tidak selamat berada di negara pimpinan Soviet Union yang baru sahaja ditubuhkan, Ossip bersama keluarga melarikan diri ke Paris. Beliau meneruskan kerjayanya sebagai seorang peguam kewangan dan turut mewakili Perancis dalam permainan catur.

Ossip tinggal di Perancis sehinggalah tahun 1940, tahun yang sama negara berkenaan menyerah kalah kepada Nazi. Oleh kerana latar belakangnya sebagai seorang Yahudi, beliau telah didakwa oleh pemerintah baharu itu. Namun, pada penghujung musim panas 1940, beliau bersama keluarga berjaya melarikan diri ke Sepanyol. Ketika di sempadan negara itu, mereka ditahan oleh peronda sempadan.

Mereka bernasib baik kerana Ossip mempunyai sahabat yang berpengaruh di Sepanyol yang berjaya membuat perundingan untuk mereka sekeluarga tinggal di negara berkenaan buat sementara waktu sehinggalah perang tamat. Ossip pulang ke Paris pada tahun 1945.

Antara penyertaan Ossip dalam pertandingan catur yang paling menarik berlaku pada tahun 1954, ketika beliau berusia 72 tahun. Pertandingan berkenaan bertempat di Montevideo, Uruguay di mana Ossip berjaya ke peringkat separuh akhir, dan bakal berdepan dengan Miguel Najdorf, seorang pemain catur yang lebih muda. Miguel berasa tersinggung kerana beliau terpaksa berlawan dengan seorang yang sudah berumur, dan beliau sangat yakin bahawa dirinya akan menang.

Miguel terlebih yakin sehingga dia berjaya meyakinkan penganjur untuk menaikkan jumlah wang hadiah tempat pertama sebanyak sekali ganda, dan penambahan duit akan diambil daripada pemenang tempat kedua. Ossip mengalahkan Miguel yang angkuh menggunakan 37 gerakan 'Old Indian Defense' dan membuatkan lawannya malu.

Sepanjang hidupnya, Ossip Bernstein memperolehi dan kehilangan kekayaannya sebanyak 3 kali. Pertama, ketika Revolusi Oktober, kemudian beliau kerugian ketika Great Depression dan yang terakhir, beliau kehilangan harta benda ketika Nazi menyerang Perancis. Namun, beliau berjaya menjaga hartanya yang paling berharga, nyawanya. Ossip meninggal dunia pada 30 Oktober 1962 di sebuah hospital di French Pyrenees.


10 Puncak Gunung Paling Tinggi Di Dunia

Gunung Kinabalu adalah gunung paling tinggi di kepulauan Melayu, dan di Malaysia. Namun, tahukah anda bahawa gunung tertinggi di dunia mempunyai ketinggian lebih daripada satu kali ganda ketinggian Gunung Kinabalu? Teruskan membaca untuk mengetahui lebih lanjut mengenai 10 gunung-gunung tertinggi di dunia.

Secara teknikalnya, Annapurna adalah sebuah puncak yang menjadi sebahagian daripada Himalaya, yang mempunyai lebih kurang 30 gunung ganang melebihi ketinggian 6,000 meter. Annapurna adalah adalah gunung paling bahaya untuk pendakian, dengan kadar (ratio) kematian ke puncak sebanyak 32 peratus. Puncak Annapurna pertama kali ditakluki pada tahun 1950 oleh sebuah ekspedisi Perancis yang dipimpin oleh Maurcie Herzog dan Louis Lachenal.

Gunung Nanga Parbat terletak di daerah Gilgit-Baltistan, Pakistan dan berada pada kedudukan paling ke barat Himalaya. Pada tahun 1953, Hermann Buhl, yang merupakan sebahagian daripada kumpulan ekspedisi German dan Austria, menjadi manusia pertama yang sampai ke puncak Nanga Parbat. Gunung ini terkenal dengan hilir yang sangat berhahay untuk didaki, dan turut diberi gelaran 'Killer Mountain'.

Gunung Manaslu yang terletak di barat tengah negara Nepal, merupakan gunung tertinggi di daerah Gorkha. Pendakian pertama yang berjaya ke puncak Manaslu dilakukan pada tahun 1956, oleh 2 orang pendaki iaitu Toshio Imanishi (Jepun) dan Sherpa Gyalzen Norbu (Nepal).

Pada tahun 1808, Gunung Dhaulagiri telah dicatatkan sebagai gunung paling tinggi di dunia, berdasarkan gunung-gunung yang telah dikaji selidik. Rekod ini dipertahankan sehingga 1838 apabila Gunung Kangchenjunga mengambil alih kedudukan berkenaan. Terletak di Nepal, Dhaulagiri pertama kali ditakluki pada tahun 1960 oleh sekumpulan pendaki yang terdiri daripada warganegara Switzerland, Austria dan Nepal.

Antara kesemua gunung di Himalaya yang melebihi ketinggian 8,000 meter, kebanyakan pendaki melihat Gunung Cho Oyu sebagai antara gunung paling 'mudah' untuk didaki ianya tidak terlalu curam. 'Cho Oyu' membawa maksud Dewi Turquoise, yang berdiri di sempadan Nepal dan China. Pendakian pertama yang berjaya ke puncak Cho Oyu telah dilakukan pada tahun 1954 oleh 2 orang warganegara Austria iaitu Joseph Jöchler dan Herbert Tichy, bersama seorang warganegara Nepal iaitu Pasang Dawa Lama.

Terletak 19 kilometer di tenggara Gunung Everest, di sempadan antara Nepal dan China, Gunung Makalu terkenal kerana puncaknya yang berbentuk piramid. Pertama kali Makalu berjaya ditawan adalah pada tahun 1955 oleh Lionel terray dan Jean Couzy, yang merupakan sebahagian daripada sebuah kumpulan ekspedisi Perancis.

Puncak Gunung Lhotse terletak di sempadan antara daerah Khumbu di Nepal dan Tibet. Gunung ini juga sebenarnya berjiran dengan Gunung Everest, dan merupakan sebahagian daripada massif gunung berkenaan. Lhotse pertama kali ditawan pada tahun 1956 oleh 2 orang warganegara Switzerland iaitu Ernst Reiss dan Fritz Luchsinger.

Terletak di sempadan antara Nepal dan India, 125 kilometer dari Gunung Everest, Gunung Kanchenjunga adalah gunung kedua tertinggi di Himalaya. Sehingga tahun 1852, Kanchenjunga dianggap sebagai gunung paling tinggi di dunia. Puncak Kanchenjunga pertama kali ditawan pada tahun 1955 oleh Joe Brown dan George Brand, yang merupakan sebahagian daripada ekspedisi British.

Siapa pernah menonton filem Vertical Limit yang diterbitkan pada tahun 2000? Pergambaran filem ini dilakukan di Gunung K2. K2, atau turut dikenali sebagai Gunung Godwin-Austen, atau Chhogori, terletak di sempadan negara China dan Pakistan. Pendakian selalunya dilakukan di bahagian Pakistan kerana lebih selamat berbanding di bahagian China. Di belakang Annapurna, K2 mempunyai kadar kematian kedua tertinggi bagi gunung berketinggian melebihi 8,000 meter. Gunung ini turut diberi gelaran sebagai 'Savage Mountain' kerana pasti ada sekurang-kurang satu kematian setiap tahun.

Pasti anda sudah tahu bahawa Gunung Everest adalah gunung paling tinggi di dunia. Terletak di sempadan Nepal dan Tibet, gunung ini pertama kali berjaya ditawan pada tahun 1953 oleh 2 orang pendaki, iaitu Sir Edmund Hillary (New Zealand) dan Tenzing Norgay (Nepal). Dianggarkan terdapat lebih daripada 200 mayat di Gunung Everest, di mana kebanyakan daripadanya masih dalam keadaan baik disebabkan cuaca sejuk yang melampau.

Everest adalah sebahagian daripada 'The Seven Summits', yang merupakan senarai gunung-gunung tertinggi di 7 benua dunia. Menawan kesemua 7 gunung tersebut adalah menjadi impian yang meminati sukan pendakian.

Adakah anda tahu apakah kedudukan Gunung Kinabalu dalam senarai gunung tertinggi di dunia?


Kisah Pendaki Wanita Pertama Yang Mati Di Gunung Everest - Hannelore Schmatz

Tidak kira berapa banyak gunung yang sudah didaki, bagi kebanyakan pendaki mendaki Gunung Everest mungkin bukanlah antara "wishlist" yang ada dalam senarai gunung yang ingin didaki. Hal ini kerana faktor keselamatan dan cuaca yang sangat ekstrim di mana tidak ramai yang mampu mendaki dan menuruninya dengan selamat.

Untuk rekod, sebanyak 280 rekod kematian telah dicatatkan sepanjang 60 tahun kebelakangan ini. Maka, tidak hairanlah Gunung Everest juga terkenal sebagai kawasan perkuburan tertinggi di dunia.

Kebanyakan pendaki yang menemui ajal di gunung ini bukanlah mereka yang amatur, sebaliknya mereka yang telah mempunyai pengalaman luas dalam dunia pendakian. Antaranya adalah Hannelore Schmatz. Beliau merupakan wanita pertama yang menjadi mangsa korban gunung ini.

Hannelore Schmatz merupakan seorang pendaki berpengalaman. Pada tahun 1970, beliau telah melakukan ekspedisi mendaki Gunung Everest bersama suaminya Gerhard. Keduanya berjaya sampai ke puncak dalam ekspedisi tersebut.

Kejayaan tersebut membolehkan Gerhard diiktiraf sebagai pendaki tertua yang berjaya mendaki Gunung Everest pada ketika itu. Kumpulan ekspedisi itu turut disertai oleh 8 orang pendaki dan 5 orang sherpa. Sherpa adalah penduduk tempatan yang bertugas menjadi pemandu arah bagi para pendaki.

Malangnya, Hannelore Schmatz dan seorang lagi pendaki terkorban ketika dalam perjalanan turun ke kem tempat perkumpulan kumpulan pendaki tersebut. Mereka hanya kira-kira 92 meter sahaja lagi hendak sampai ke kem.

Akibat terlampau kepenatan, beliau dan rakannya Ray Genet telah mengambil keputusan untuk berehat sebentar dan memasang khemah untuk berteduh. Keduanya juga mengambil kesempatan untuk tidur di dalam beg tidur (sleeping bag) kerana terlalu penat dan tidak mampu meneruskan perjalanan.

Sherpa yang mengiringi mereka telah memberi amaran kepada keduanya agar meneruskan perjalanan ke kem berkumpul kerana pada ketinggian 8300 meter tersebut, ianya adalah sangat berbahaya. Kawasan tersebut juga dikenali sebagai Death Zon (Zon Maut) kerana suhu yang terlalu rendah.

Malangnya, amaran daripada Sherpa tersebut tidak diendahkan. Pada malam tersebut, sebuah ribut salji yang dahsyat telah melanda. Hal ini menyebabkan cuaca menjadi sangat sejuk dan Genet telah mati kerana mengalami hypothermia.

Menurut pendapat beberapa orang pakar, Schmatz juga dikatakan mati akibat hypothermia. Ketika kejadian, beliau telah duduk berehat dengan bersandarkan bag galasnya sebelum tertidur. Malangnya, beliau terus tidur buat selamanya. Kebanyakan pakar berpendapat Schmatz mati kerana keadaan tubuh badannya yang lemah kerana kepenatan, selain cuaca yang tersangat sejuk.

Beliau menjadi wanita pertama dan rakyat Jerman pertama yang menjadi mangsa korban Gunun Everest. Sherpa dan juga pihak polis Nepal pernah dihantar untuk membawa turun mayat Schmatz malangnya mereka juga menemui ajal. Semenjak daripada kes tersebut, tiada sesiapapun yang meneruskan usaha membawa turun mayat Schmatz.

Setelah kematiannya, mayatnya seolah-olah telah menjadi penunjuk arah kepada para pendaki. Kawasan kematiannya juga menjadi tanda kawasan Death Zone, iaitu kawasan dimana lapisan oksiden tersangatlah rendah. Kira-kira 150 orang pendaki dikatakan menemui ajal di kawasan ini.

Pada hari ini, mayat Schmatz tidak lagi wujud kerana telah ditiup ribut taufan dan tidak dapat ditemui lagi.

Walaupun Malaysia tidak mempunyai musim sejuk, sekiranya anda mendaki di gunung-gunung yang tinggi seperti gunung G7 atau G12, anda juga sebenarnya mempunyai risiko untuk mendapat hypothermia terutamanya ketika musim hujan.

Untuk mengelakkan perkara ini daripada berlaku, biasakan membawa selimut keselamatan (emergency blanket) yang boleh didapati dikedai-kedai aktiviti sukan. Harganya tidaklah begitu mahal, boleh dibeli serendah RM10.


Derita 5 Hari Gadis 8 Tahun Mangsa Culik, Rogol Dan Bunuh - Asifa Bano

Sanji Ram memberitahu kepada remaja anak buah lelakinya yang masih bawah umur, itu adalah waktu terbaik untuk membunuh Asifa Bano, seorang gadis kecil berusia lapan tahun yang masih terkurung dalam kuil berkenaan.

Asifa masih duduk di dalam gelap, selepas diculik dan ditawan selama hampir lima hari di kampungnya sendiri, Kampung Rasana yang terletak di daerah Kathua, Kashmir, India. Sanji dan anak buahnya mahu menamatkan kegiatan gila mereka pada hari itu kerana sudah terlama Asifa disimpan mereka.

Salah seorang dalang, pegawai polis cawangan khas India bernama Deepak Khajuria, meminta kebenaran untuk masuk semula ke dalam dewan kuil, kerana tahu sekejap lagi nyawa Asifa akan ditamatkan. Dia ingin merogolnya sekali lagi buat kali terakhir.

Kejadian lima hari yang berlaku dari 11 Januari hingga 15 Januari 2018 pada mulanya dianggap sebagai salah satu kes rogol yang biasa berlaku di India. Laporan siasatan yang dikeluarkan beberapa bulan kemudian, menjelaskan segala-galanya dan membuktikan -  ada syaitan yang hidup dengan bertopengkan manusia.

Asifa Bano adalah salah seorang kanak-kanak yang periang, hidup dengan keluarganya secara nomad pada musim tertentu. Setiap hari Asifa akan membawa kuda-kuda yang dipelihara keluarganya untuk makan di hutan berdekatan dengan kampungnya.

Datang dari keluarga beragama Islam Sunni, Asifa tinggal bersama dengan kedua ibu bapanya. Ayahnya Mohamad Akhtar baru berusia 45 tahun tetapi desakan hidup menjadikan dia kelihatan lebih tua daripada umurnya. Ibu Asifa pula adalah seorang perempuan berusia 55 tahun bernama Rafeeza Bano.

Kedua-duanya kini hidup dalam ketakutan berikutan nasib malang yang menimpa Asifa. Pasangan itu merancang untuk melarikan diri dari kampung mereka ekoran takut apa berlaku pada Asifa, turut sama menimpa kaka Asifa, Manega Bano yang sudahpun  berumur 13 tahun.

Berasal dari suku yang bernama Bakarwals, keluarga Asifa hidup berpindah randah secara nomad, ekoran keperluan untuk mencari kawasan yang sesuai bagi kuda-kuda yang dibela. Walaupun Kathua adalah tempat tinggal mereka, ada masanya mereka sekeluarga berada jauh di kawasan pergunungan, hidup dengan beratapkan khemah setiap hari. Rutin itu merupakan sesuatu budaya turun temurun yang telah diamalkan suku Bakarwals.

Asifa yang kecil agak rapat dengan pakciknya, Mohammad Yusuf. Yusuf dianggap sebagai ayah angkat Asifa - selepas kematian ketiga-tiga orang anaknya dalam sebuah kemalangan.

Kemenangan parti BJP pimpinan Narendra Modi pada pilihanraya umum India dalam tahun 2014, membuatkan tekanan kepada komuniti Muslim di India semakin memuncak, ekoran suara pengaruh Hindu yang mula lantang menuntut bermacam perkara.

Parti BJP dan Narendra Mordi secara terang-terangan menyatakan sokongan kepada masyarakat India beragama Hindu melalui pelbagai dasar dan langkah baru yang diperkenalkan. Ini mencetuskan ketegangan di antara kedua-kedua kumpulan penganut agama terbesar di India.

Sindrom sama juga dapat dilihat dalam kes pembunuhan Asifa ini.

Beberapa orang pegawai kerajaan yang datang dari pada parti BJP serta membawa ideologi pro Hindu boleh pula secara terbuka mempertahankan tindakan kumpulan suspek dalam kejadian menyayat hati ini.

Insiden perebutan tanah yang kerap berlaku di antara penganut Hindu dan Islam memang senantiasa mencetuskan ketegangan di daerah Kashmir. Apa yang cukup membimbangkan, siasatan pihak polis mendapati insiden pembunuhan Asifa, sebenarnya bukanlah hanya cubaan untuk melampiaskan nafu serakah semata-mata.

Apa yang Sanji Ram dan kumpulan jahatnya lakukan; semuanya berpunca daripada kebencian orang Hindu terhadap Muslim dalam kelompok komuniti yang sama.

Sanji Ram adalah seorang pegawai kerajaan yang telah bersara. Seorang nasionalis Hindu yang tegar, dia dikenali sebagai seorang yang anti Islam serta tidak mahu kewujudan komuniti Muslim di kawasan tempat tinggal beliau.

Sanji menentang sekeras-kerasnya rancangan etnik Bakerwals untuk membina penempatan di Kathua serta kerap menjadi penggerak utama dalam mengajak gerakan bantahan golongan penganut Hindu. Didakwa sebagai perancang utama kejadian rogol dan bunuh Asifa, pihak polis mengenalpasti punca utama kejadian itu dilakukan adalah untuk menimbulkan perasaan takut dan bimbang pada komuniti Muslim di Kathua, agar mereka membatalkan rancangan mahu menetap di situ.

Semua ini diburukkan lagi dengan sikap berdiam diri yang diambil kerajaan pimpinan Narendra Modi dalam kes ini, walaupun pada peringkat daerah parti mereka sendiri menyatakan sokongan terbuka secara penuh kepada suspek serta mempersoalkan mengapa keperluan mereka didakwa. Apa yang lebih menakutkan, peguam-peguam beragama Hindu dilihat bersatu melalui kuasa mahkamah untuk menghalang dakwaan dilakukan terhadap suspek.

Selepas mayat Asifa ditemui, pasukan penyiasat mengalami kesukaran untuk meneruskan siasatan berikutan ada usaha untuk mensabotaj siasatan oleh pihak polis sendiri. Anand Dutta, seorang pegawai polis yang ditugaskan mengetuai siasatan kes tersebut, cuba untuk memusnahkan bahan bukti seperti baju yang dipakai Asifa serta kesan darah dan air mani pada badan mangsa.

Ada 8 suspek utama kes ini. Sanji Ram dikenali sebagai dalang utama, pegawai polis Deepak Khajuria, anak Sanji Ram sendiri yang bernama Vishal, remaja bawah umur yang juga anak buah kepada Sanji Ram dan rakannya yang bernama Mannu. Kesemua lima orang ini berkomplot menculik, merogol dan membunuh Asifa Bano dalam tempoh lima hari penuh seksa. Tiga orang anggota polis didakwa cuba menipu dan memusnahkan bahan bukti dalam siasatan. Kesemua lapan suspek beragama Hindu.

Tekanan masyarakat setempat dan dunia semakin memuncak selepas laporan siasatan berjaya dikeluarkan lebih 90 hari selepas mayat Asifa dijumpai. Apa yang terkandung dalam laporan adalah sesuatu yang di luar jangkaan semua pihak.

Dalang insiden ini adalah hasil buah fikiran Sanji Ram, dengan Deepak Khajuria menjadi tulang belakang rancangan jahat ini.

Pada hari yang telah dirancang dalam bulan Januari, Sanji mengarahkan anak buahnya menculik Asifa yang memang sudah dikenali kerana kerap datang membawa kudanya makan berdekatan kawasan rumah Sanji.

Asifa yang mencari kudanya bertanya kepada anak buah Sanji di mana kudanya yang hilang. Remaja itu mengarahkan Asifa mencari di hutan dan berjanji untuk sama-sama menolong Asifa mencari. Asifa yang masih budak mengikut saja pelawaan remaja itu sebelum seorang lagi lelaki, Mannu menyertai mereka. Menyedari ada sesuatu yang aneh, Asifa cuba melarikan diri namun berjaya ditangkap. Dia dirogol buat kali pertama dalam hutan oleh remaja itu dan kemudiannya Mannu.

Asifa kemudiannya dibawa ke dalam sebuah kuil berdekatan lalu dikurung dan diberikan pil yang diperolehi oleh Deepak untuk mengkhayalkannya. Mereka yang melakukan upacara ritual pemujaan di dalam kuil tersebut, sebelum mula bertindak merogol Asifa yang tidak sedarkan diri bergilir-gilir.

Tidak dapat dipastikan berapa kali Asifa dirogol dalam tempoh lima hari dia diculik.

Ibu bapa Asifa, Akhtar dan Rafeeza ada datang mencari di kuil namun Sanji Ram yang terkenal di kalangan penduduk setempat, berbohong dengan mengatakan Asifa mungkin berada di rumah saudaranya. Ekoran laporan polis yang dibuat ibu bapa Asifa, anggota polis mula mencari di sekitar kawasan kampung namun kehadiran Deepak berjaya menyembunyikan kegiatan mereka.

Vishal Jangotra, anak kepada Sanji yang tinggal agak jauh dari Kasmir dihubungi salah seorang suspek. Vishal diberitahu apa yang telah mereka lakukan dan mempelawa Vishal pulang sekiranya dia mahu memuaskan nafsu. Awal jam 8.30 pagi, Vishal sampai dan tidak menunggu lama untuk merogol Asifa selepas memberikan dia pil pelali, walaupun baru saja menempuh perjalanan sejauh hampir 300km.

Masuk hari kelima Asifa diculik, selepas puas melakukan apa saja yang mereka mahu pada kanak-kanak tidak bermaya itu, Sanji merasakan sudah tiba waktu yang sesuai untuk Asifa dibunuh.

Rancangan Sanji Ram adalah untuk membunuh Asifa di suatu lokasi lain dan mayatnya dicampak ke dalam hutan.

Vishal, Mannu dan remaja bawah umur itu merancang untuk membawa Asifa ke sebuah terowong kecil di bawah jambatan berdekatan, untuk membunuh Asifa di situ. Rancangan mereka ditangguh setelah mendapat panggilan telefon daripada Deepak Khajuria, yang meminta peluang untuk merogol Asifa sekali lagi semasa Asifa masih hidup.

Selepas selesai merogol Asifa, Deepak menjadi individu yang bertanggungjawab membunuh Asifa. Dia cuba untuk mencekik Asifa dengan betis yang ditekan pada leher Asifa, namun tekanan yang dikenakan tidak cukup untuk membunuh Asifa. Deepak mengubah kaedah dan menekan kedua-dua lututnya pada belakang Asifa yang tersembam, dengan kain selendang Asifa digunakan untuk menjerut lehernya lalu ditarik.

Asifa meninggal dunia dalam dewan sembahyang kuil itu lalu dibiarkan begitu saja selama dua hari, ekoran ketiadaan pengangkutan untuk membawa mayatnya. Dua hari selepas itu pada 15 Januari 2018, Sanji Ram mengarahkan mereka yang terlibat mengangkut dia ke dalam hutan untuk dibuang.

Tubuh Asifa dijumpai pada 17 Januari 2018, sebelum pihak siasatan berjaya menahan remaja bawah umur yang terlibat. Penangkapan itulah yang membawa kepada tertangkapnya semua pihak yang terlibat menculik, merogol dan membunuh Asifa termasuklah individu-individu yang turut terlibat dalam cubaan hendak menutup kes ini.

Bagaimanapun, semua suspek mengaku tidak bersalah. Masyarakat Hindu India mempersoalkan keadilan siasatan kes itu,selepas majoriti pegawai polis yang menyiasat datang dari penganut agama Islam. Aktivis Hindu menyatakan yang komuniti Muslim tidak boleh dipercayai dengan motif siasatan yang dilihat prejudis terhadap komuniti Hindu memburukkan lagi keadaan.

Hanya pada 14 April 2018, Perdana Menteri India, Narendra Modi mengeluarkan kenyataan mengutuk tindakan kejam itu serta menjamin keadilan akan tetap ditegakkan. Ekoran tindakan Narenda itu, dua orang menteri Menteri pimpinan beliau, Choudhary Lal Singh dan Chander Prakash Ganga meletakkan jawatan setelah didapati terlibat dalam tunjuk perasaan mengutuk dakwaan ke atas semua suspek yang terlibat.


Top 9 Kualiti Terbaik Yang Dimiliki Orang Berjaya

Bukan senang untuk senang dan bukan susah untuk susah. Frasa yang sangat mudah dan ringkas namun memberikan makna yang besar. Untuk berjaya, tiada jalan singkat dan mudah, namun ia tidak mustahil jika cara yang betul digunapakai.

Jika anda lihat ciri-ciri, perwatakan, personaliti dan kualiti yang ada pada orang-orang yang berjaya, pasti anda akan sedar akan persamaan pada mereka.

Tabiat dan usaha yang dilakukan dalam kehidupan seharian mereka adalah sama dan memberikan hasil yang sama iaitu berjaya. iluminasi.com ingin mengajak para pembaca untuk menghampiri kejayaan dengan berkongsi 9 kualiti yang ada pada mereka yang berjaya.

Rasa takut yang ada dalam diri mampu melumpuhkan seseorang dan membuatkan mereka tidak bertindak. Rasa takut ini selalunya adalah lebih berbahaya dan teruk berbanding kegagalan itu sendiri.

Pengasas Facebook, Mark Zuckerberg memberikan amaran berkenaan perkara ini dengan berkata, "Risiko yang paling besar adalah tidak mengambil sebarang risiko. Dalam dunia yang berubah dengan begitu pantas ini, satu-satunya strategi yang dijamin untuk gagal adalah tidak mengambil risiko,".

Apabila berlaku sesuatu yang tak diingini dan kita menyalahkan orang lain, kita sebenarnya menafikan kuasa dan hak diri kita untuk mengawal dan menentukan masa depan kita. Mengawal hidup sendiri adalah syarat permulaan kepada apa-apa tahap pencapaian dalam hidup.

Penceramah motivasi terkenal dan pengarang, Les Brown menegaskan, "Terima tanggungjawab ke atas hidup anda. Ketahui bahawa andalah yang akan menentukan ke mana arah hidup anda, dan sama ada berjaya atau gagal. Tiada orang lain dapat menentukannya, melainkan diri anda sendiri.

Rasa seronok dan gembira adalah satu emosi yang kuat yang mana kita boleh memanfaatkannya dalam mencapai kehidupan yang kita impikan. Apabila kita bekerja dengan melakukan apa yang kita suka, ia lebih mudah untuk kita berikan sepenuh tenaga kepadanya.

Mark Cuban, seorang usahawan dan pelabur dengan kekayaan sebanyak RM14.46 juga memberi nasihat, "Carilah sesuatu yang anda suka lakukan. Jika anda tidak membuat keuntungan sekalipun, sekurang-kurangnya anda suka untuk bekerja,".

Dalam hidup, kita harus mempunyai satu sasaran yang jelas dan ia mestilah sesuatu yang munasabah untuk dicapai. Jika anda mempunyai matlamat yang berliku-liku atau bervariasi, ia mampu mengalihkan fokus dan tenaga kita.

Tetapi jika anda menumpukan minda terhadap satu matlamat mutlak, ia akan membantu anda dalam mengumpulkan segala usaha hanya kepada satu arah yang akhirnya memberikan kebarangkalian yang lebih tinggi untuk berjaya.

Seperti kata lagenda bola keranjang, Michael Jordan, "Fokus seperti laser (walaupun kecil tetapi tepat), bukannya seperti lampu suluh,".

Dalam memupuk sesuatu kejayaan, anda seharunya tidak menetapkan had kepada apa yang anda boleh dan tidak boleh lakukan, serta perlu menghapuskan tabiat dan kepercayaan yang boleh mensabotaj diri sendiri.

Kita harus berhadapan dan bergerak melampaui rasa takut, keraguan dan ketidakyakinan untuk meneruskan aspirasi. Pengasas Kumpulan Virgin, Richard Branson mencadangkan, "Saya rasa apa sahaja yang anda lakukan dalam hidup anda, cuba sedaya upaya melepasi had diri anda,".

Dalam diri orang yang berjaya, mereka sentiasa mempunyai niat dan cara dalam mencari jalan untuk memperbaiki diri sendiri. Mereka memahami bahawa kejayaan bukanlah satu destinasi tetapi satu perjalanan. Oleh itu, seseorang itu tidak seharusnya berhenti memperbaiki diri walaupun sudah kelihatan seperti berjaya.

Bekas penerbit majalah Succes, Darren Hardy memberi nasihat, "Empayar yang pernah berjaya telah gagal disebabkan oleh faktor ini. Ramai yang mencapai tahap kejayaan tertentu dan menjadi terlalu selesa,".

Antara contoh terbaik yang anda boleh lihat adalah Nokia yang mana dahulunya adalah syarikat pengeluar telefon bimbit paling berjaya, kini tenggelam kerana tidak memperbaiki sistem mereka mengikut peredaran zaman. Perkara yang sama juga berlaku kepada Toys "R" Us.

Selain menumpukan terhadap keperluan diri sendiri, orang yang berjaya juga menggunakan masa dalam mencari penyelesaian untuk orang lain. Mereka berasa seronok dan gembira dengan berkhidmat untuk orang lain menggunakan kepakaran yang dimiliki, dan kekayaan biasanya adalah hasil sampingan dalam interaksi mereka.

Bekas FLOTUS (First Lady of the United States), Michelle Obama berkata, "Kejayaan bukanlah mengenai berapa banyak wang yang anda perolehi. Ia mengenai perubahan yang anda lakukan dalam kehidupan orang lain,".

Orang yang berjaya seronok dalam memotivaasikan dan memperkasakan orang lain. Golongan ini mendapati kepuasan dalam melaburkan sumber dan mengajar lebih ramai orang dalam merealisasikan impian mereka.

Penyanyi dan pelakon berjaya, Carrie Underwood percaya bahawa, "Orang yang berjaya mempunyai tanggungjawab sosial dalam memastikan dunia menjadi lebih baik, bukan hanya mengambil keuntungan daripadanya sahaja,".

Dan akhir sekali, orang yang berjaya memahami konsep dan kuasa yang datang daripada rasa syukur. Ia membantu kita menjadi lebih fokus kepada perkara positif, meningkatkan keupayaan dalam menerima dan mengakui kelimpahan rezeki yang dikurniakan.

Dalam menzahirkan rasa syukur ia bukanlah dilakukan semata-mata dengan mengucapkan perkataan syukur, tetapi dengan perbuatan. Begitulah apa yang dikatakan oleh manusia paling berjaya di atas muka bumi ini, iaitu Nabi Muhammad S.A.W dalam sabda baginda:

“Barang siapa yang memperhatikan kepentingan saudaranya, maka Alah akan memperhatikan kepentingannya. Barangsiapa yang melapangkan suatu kesulitan sesama muslim, maka Allah akan melapangkan satu kesulitan dari beberapa kesulitan dihari kiamat.

Dan barangsiapa yang menutupi kejelekan orang lain maka Allah akan menutupi kejelekannya dihari kiamat”. (HR Bukhari dan Muslim)


Keajaiban Fenomena Penghijrahan Ketam Merah di Christmas Island

Walaupun lokasinya yang lebih berhampiran dengan Indonesia, wilayah Christmas Island bukan di bawah pemerintahan kerajaan berkenaan, sebaliknya Australia yang mempunyai kuasa terhadap pulau terbabit. Kaya dengan sejarahnya tersendiri, pulau ini menyimpan 1001 rahsia. Paling menarik, Christmas Island adalah saksi kepada sebuah fenomena yang jarang dapat kita lihat.

Setiap tahun, segerombolan ketam merah akan bergerak daripada tengah pulau ke laut untuk mengawan. Bermula sekitar lewat Oktober hingga awal Disember, ketika musim hujan, populasi ketam merah jantan di pulau berkenaan akan mula berarak. Mereka akan sampai dahulu ke pantai dan memulakan kerja menggali lubang bagi tujuan mengawan.

Ketam merah betina hanya akan sampai beberapa hari kemudian dan jumlah mereka adalah jauh lebih besar berbanding ketam jantan. Perhentian pertama untuk kedua-dua jantina ini adalah di pantai, di mana mereka perlu mengekalkan kelembapan badan/kulit pada suatu tahap.

Setiap lubang yang telah digali akan dihuni dan dijaga oleh ketam jantan sehinggalah ketam betina sampai. Proses mengawan mengambil masa beberapa gari, sebelum ketam jantan pulang ke pedalaman pulau meninggalkan ketam betina di dalam lubang sehingga sampai masa untuk melepaskan telur-telur ke laut, pada ketika air pasang bulan suku akhir tahun.

Sekiranya sesuatu mengganggu ketika proses mengawan sedang berlaku, kedua-dua ketam jantan dan betina akan kembali ke tengah pulau, dan hanya akan mencuba lagi pada bulan lunar seterusnya. Sekiranya proses berjaya, telur akan terhasil. Telur-telur ini, selepas dilepaskan ke laut, akan melalui beberapa kitaran perkembangan.

Bagi telur yang terselamat daripada menjadi makanan ikan pari kola (manta rays) dan ikan yu, mereka akan kembali ke pesisir pantai selepas kira-kira sebulan, dan akan memulakan perjalanan sendiri ke tengah pulau. Apabila sudah matang dan dewasa, dalam tempoh 4 ke 5 tahun usia, mereka akan bersama menyertai ketam-ketam lain dalam penghijrahan ke pantai.

Ketam merah ini terkenal dengan penghijrahan mereka ke pesisiran pantai. Cangkerang merah mereka yang bersinar ketika membuat pusingan di jalan, titi dan hutan menarik perhatian ramai. Kini, Christmas Island telah menjadi sebuah destinasi pelancongan bagi mereka yang bijak merancang waktu perjalanan percutian mereka.

Christmas Island dikatakan mempunyai populasi manusia seramai 1,500 orang, dan populasi ketam merah sekitar 45 juta, yang terdiri daripada satu spesis sahaja, daripada berbelas spesis yang ada di bumi. Bagi mereka yang pernah menyaksikan fenomena perpindahan itu, perkara pertama yang menarik perhatian mereka adalah bunyi 'klik' dan cakaran ketam tersebut di atas jalan. Ketam merah mempunyai saiz sebesar genggaman tangan manusia dewasa.

Sejak akhir-akhir ini, penduduk tempatan yang hidup di samping ketam di Christmas Island mula menyumbang dalam memastikan penghijrahan ketam berjalan lancar. Mereka telah membina sebuah halangan di sepanjang 21 kilometer jalan raya pulau tersebut dan turut membina 31 terowong ketam bagi mengelakkan mereka dilanggar kereta.

Usaha mereka sebenarnya bukan sahaja melindungi ketam, malah turut membantu pemandu mengelak daripada melanggar ketam bercangkerang keras dan tajam yang berupaya menyebabkan tayar mereka pancit. Selain itu, mereka turut membina sebuah jambatan ketam sepanjang 5 meter, satu-satunya di dunia, bagi membimbing ketam melalui jalan yang selamat untuk ke pantai.

Kerajaan juga turut menyumbang dalam usaha berkenaan dengan meletakkan tanda-tanda amaran kepada penduduk dan pelancong untuk berhati-hati dengan kewujudan ketam di sana. Apabila diperlukan, kebanyakan jalan raya di pulau itu akan ditutup bagi memastikan ketam-ketam merah melintasi jalan dengan selamat.

Ketam ini tidak mempunyai pemangsa semula jadi di pulau berkenaan, namun seekor spesis semut penceroboh kini dilihat sebagai ancaman besar kepada populasi ketam. Semut yang dinamakan sebagai 'yellow crazy ant' ini jumlahnya berlipat kali ganda melebihi ketam merah, dan sebenarnya diperkenalkan oleh manusia yang melalui pulau berkenaan untuk ke Afrika, sekitar tahun 1915 hingga 1934.

Koloni semut yang ramai telah mengancam ekosistem di Christmas Island, kerana semut tersebut bukan sahaja menyerang dan memakan anak ketam kecil yang dalam perjalanan meninggalkan pantai, mereka turut meracun ketam dewasa dengan menyembur asid formik pada mata dan bahagian sambungan kaki ketam.

Terdapat beberapa langkah sedang diambil bagi mengurangkan populasi semut gila ini, dan walaupun ketam merah bukanlah sedang diambang kepupusan, namun ekosistem pulau tersebut harus dijaga bagi memastikan kelansungan semua spesis termasuklah ketam merah dan semut itu sendiri.


Kota Derinkuyu di Turki : Kota Bawah Tanah Yang Hilang dan Ditemui Semula

Pada tahun 1963 di kawasan Nevsehir, Turki, seorang pemilik yang rumah ingin mengubahsuai rumahnya. Selepas salah satu dindingnya diketuk, beliau mendapati ada ruang di belakang dinding itu yang sepatutnya dipenuhi tanah. Ini membuatkan perasaan pelik mula menerjah minda beliau. Selepas dinding itu diruntuhkan, dia mendapati ada satu bilik di belakang dinding itu. Bilik itu pula bersambung dengan beberapa puluh ruangan lain, yang tidak diketahui berapa jauh keluasannya.

Pemilik rumah itu tidak menyangka sama sekali, dia telah menemui bandar bawah tanah Derinkuyu, yang telah lama hilang lebih satu ribu tahun dahulu.

Menurut pengkaji arkeologi, Derinkuyu telah dibina beribu tahun lamanya oleh penduduk asal kawasan tersebut. Dibina menggunakan teknik unik, bahan binaan struktur Derinkuyu semuanya dibuat menggunakan tanah berbatu yang lembut yang digelarkan 'tufa'.

Tufa yang terbentuk daripada gabungan pasir, batu kecil dan abu gunung berapi bersifat lembut yang mudah dibentuk dan cukup kuat untuk menampung sesuatu struktur apabila keras. Penduduk asal tempat tersebut bukan sahaja membina penempatan di bahagian bawah tanah, mereka juga mula membina rumah-rumah menggunakan tufa di atas permukaan tanah dan lereng-lereng bukit.

Dengan kedalaman lebih 60 meter bawah tanah, Derinkuyu adalah bandar bawah tanah paling dalam di Tukri setakat ini serta mampu menempatkan anggaran 20 ribu individu di dalamnya dengan selesa, dibahagikan kepada 11 tingkat. Keluasannya pula dianggarkan 10.4 km persegi.Apa yang mengagumkan, sistem pengudaraan bandar ini cukup hebat. Derinkuyu mempunyai lebih 15 ribu ruang udara untuk memudahkan udara masuk yang mampu mengekalkan suhu bandar tersebut pada kadar 12°C setiap masa.

Bagi mendapatkan bekalan air, telaga-telaga telah pun dibina yang mampu diak ses dengan mudah pada setiap tingkat. Wujud satu terowong sepanjang 5 km yang menghubungkan Derinkuyu dengan sebuah bandar bawah tanah lain di kawasan bernama Kaymakli, yang membuktikan terdapat kerjasama yang terjalin di antara kedua-dua bandar ini pada zaman dahulu.

Setakat ini, tidak ada lagi fakta tepat siapakah pembina asal bandar tersebut pada mulanya. Pelbagai teori dikeluarkan bagi menjawab persoalan-persoalan yang ada, berikutan ketiadaan cara untuk mengukur usia sebenar bandar misteri ini.

Rekod paling awal yang wujud berkenaan kawasan Cappadocia di mana Derinkuyu terletak, menunjukkan yang Cappadocia sudah wujud pada abad ke 6BC dengan nama Cappadocians ada dicatatkan dalam Bible. Bagaimanapun, ada teori lain menyatakan kemungkinan orang-orang yang digelarkan Hitties membina bandar tersebut kerana ancaman orang-orang Phyrgian pada tahun 14BC.

Bagaimanapun, teori paling popular menyatakan kemungkinan Derinkuyu benar-benar siap dibina pada abad ke 7 atau ke 8 semasa zaman Byzantine sebagai kawasan perlindungan akibat peperangan di antara orang Arab dan Byzantine pada tahun 780CE, dengan penemuan artifak-artifak yang dianggarkan wujud sekitar 500CE ke 1000CE.

Kebangkitan kerajaan Ottoman di Turki pada abad ke 13 menjadikan bandar bawah tanah seperti Derinkuyu terus menjadi tempat persembunyian penduduk yang melarikan diri daripada pemerintah kerajaan Islam pada waktu itu.

Bandar bawah tanah terus digunakan sehinggalah abad ke 20 apabila kerajaan Turki dan kerajaan Greece melakukan pertukaran penduduk beragama Islam dan Kristian, menyebabkan bandar bawah tanah yang kerap digunakan sebagai tempat persembunyian ditinggalkan begitu saja apabila penduduk bandar yang rata-ratanya beragama Kristian, berpindah ke Greece.

Pengkaji masih belum dapat memastikan secara tepat pada abad ke berapakah Derinkuyu kali terakhir berpenghuni.

Oleh kerana bandar ini kerap dijadikan tempat persembunyian akibat perang atau ancaman pemerintah mengikut zaman, struktur bandar Derinkuyu dibina untuk mementingkan faktor keselamatan penduduk di dalamnya.

Pintunya diperbuat daripada batu berbentuk bulatan bersaiz besar yang hanya boleh dibuka dan ditutup dari bahagian dalam. Pada setiap pintunya pula diadakan satu lubang yang membolehkan mereka yang di dalam mengenalpasti keadaan di luar ataupun dipercayai juga digunakan untuk memanah penceroboh yang ingin masuk ke kawasan itu.

Setiap tingkat hanya boleh diakses menggunakan tangga yang agak sempit. Laluan yang menghubungkan tingkat ke tingkat pula dibina dengan saiz yang hanya mampu memuatkan seorang individu dewasa jadi musuh terpaksa bergilir-gilir untuk menceroboh, yang memudahkan pertahanan dilakukan.

Bandar bawah tanah Derinkuyu dibuka kepada pengunjung untuk melawatnya, menerusi pintu masuk yang telah pun dibina semula agar memudahkan orang memasukinya. Menurut rekod, walaupun ada 18 tingkat bandar ini hanya 8 tingkat sahaja dibuka atas faktor keselamatan pengunjung.

Sekiranya anda berminat untuk melawat bandar bawah tanah ini, pastikan anda melantik pemandu yang boleh membantu anda dalam navigasi bandar ini kerana tidak wujud sebarang papan tanda diletakkan.

Dalam 8 tingkat yang dibuka, anda akan turun pada kedalaman 100 meter dari permukaan, untuk melihat sendiri bagaimana penduduk Derinkuyu satu masa dulu mampu hidup. Bilik storan, telaga, dapur, gereja, bilik mesyuarat, tempat pesalah ditahan dan beberapa jenis bilik lain lagi dibuka, dihubungkan dengan terowong serta tangga yang mampu membuatkan sesiapa yang mengalami fobia tempat sempit, takut.

Adakah ada di antara pembaca Iluminasi pernah sampai ke sana? Sekiranya anda pernah ke sana, kongsikan pengalaman anda kepada kami ya?


Mengapa Jari Sukar Digerakkan Ketika Cuaca Sejuk?

Pernah tak anda dalam keadaan tergesa-gesa untuk menghantar mesej kepada seseorang yang penting, tapi anda tak dapat nak menaip dengan laju, ataupun tak dapat taip langsung disebabkan tangan anda terlalu sejuk?

Mesti pernah kan? Dan pernah tak terfikir bagaimana ia berlaku? Kenapa cuaca yang terlalu sejuk membuatkan tersangat sukar untuk menaip, main alat muzik, menulis, atau apa sahaja yang memerlukan anggota badan untuk dilakukan?

Apabila persekitaran menjadi sjuk, badan anda akan mengurangkan pengaliran darah ke bahagian kaki dan tangan. Ada sebab mengapa badan anda berbuat demikian. Apabila sejuk, badan anda melihatkan situasi ini sebagai satu "ancaman" kepada kelangsungan hidup.

Dan dalam usaha untuk memastikan anda tak mati, badan akan mengurangkan pengaliran darah ke bahagian tersebut. Ia dilakukan supaya teras badan iaitu bahagian tengah badan di mana tempat letaknya organ-organ yang paling penting, terpelihara dan terlindung daripada kesejukan. Darah memainkan peranan yang sangat penting dalam mengawal suhu badan kita.

Bagi yang belum tahu, darah adalah sangat penting dalam membekalkan oksigen kepada setiap sel dalam badan. Sistem peredaran manusia berfungsi dengan sempurna dalam membekalkan oksigen kepada setiap organ dengan mencukupi.

Darah kita membawa darah yang beroksigen dari jantung, menghantarkannya ke sel-sel dan ditukarkan dengan darah tak beroksigen.

Darah-darah tak beroksigen ini kemudiannya dibawa ke paru-paru lalu dikumuhkan dengan bantuan sistem pernafasan.

Bukan itu sahaja, darah juga membantu mengekalkan suhu yang selamat di dalam tubuh manusia.

Penentuan suhu badan dicapai melalui apa yang dipanggil sebagai plasma darah. Plasma darah adalah elemen darah berwarna kekuningan yang membawa sel-sel darah. Ia membentuk kira-kira 55% daripada jumlah darah dalam badan.

Satu perkara yang penting mengenai plasma darah adalah protein yang penting untuk proses pembekuan darah sebenarnya terkandung dalam plasma darah.

Plasma darah boleh menyerap dan membebaskan haba yang memabntu mengekalkan suhu badan yang betul dan selamat.

Selain itu, kelajuan peredaran darah juga membantu dalam mengawal selia suhu badan. Apabila suhu persekitaran menjadi rendah, saluran darah akan mengecil menyebabkan kehilangan haba yang minima.

Sebaliknya, apabila suhu persekitaran tinggi atau panas, saluran darah yang sama akan mengembang membenarkan peredaran darah menjadi lebih perlahan, dan mengakibatkan pembebasan hapa yang lebih banyak oleh badan.

Inilah bagaimana badan mengawal suhu badan yang membuatkan kita tidak berasa terlalu panas atau terlalu sejuk, iaitu melalui pergerakan darah dalam badan.

Kembali kepada soalan asal, apabila suhu persekitaran sangat sejuk, pengaliran darah ke anggota badan seperti tangan, kaki dan jari-jemari dikurangkan, bagi memastikan badan anda kehilangan haba dengan sedikit yang mungkin.

Namun seperti yang anda tahu, semua bahagian badan memerlukan bekalan darah berterusan, jadi apabila bahagian badan tertentu kekurangan darah dan oksigen bagi jangka masa yang panjang, sel-sel di bahagian ini akan mula mati. Ini menyebabkan mangsa frostbite kehilangan anggota badan.

Oleh kerana anggota badan ini (kaki, tangan, jari) menjadi semakin sejuk, tindak balas kimia yang diperlukan untuk mengecilkan otot-otot berdekatan juga terkesan. Otot-otot yang membantu anda menggerakkan jari terletak di lengan anda, tetapi jika ianya menjadi terlalu sejuk, jari anda sama ada akan berasa lemah, sakit ataupun tak berfungsi seperti biasa.

Akibatnya, anda tak boleh melakukan perkara yang melibatkan pergerakan jari dengan cepat dan tepat.

Juga terdapat fenomena "sendi jari kaku", di mana jari menjadi terlalu kaki untuk bergerak, yang biasanya terjadi akibat masalah cecair sinovial.

Cecair sinovial adalah cecair likat yang biasanya terdapat pada sendi tulang manusia, dan memainkan peranan penting dalam melincirkan permukaan sendi. Pada suhu yang sejuk, cecair ini menjadi lebih likat daripada biasa.

Ketebalan cecair sinovial ini membuatkan jari anda berasa "tegar" ketika sejuk. Ini adalah satu lagi sebab mengapa jari anda tak dapat bergerak dengan tepat dan pantas apabila berada dalam cuaca atau suhu yang sejuk.


Ini Sebabnya Mengapa Cermin Dipasang Dalam Lif Moden

Sama ada anda menaiki lif di pejabat tempat anda bekerja atau di pusat membeli belah, pastinya anda perasan bahawa hampir semua lif yang anda gunakan, mempunyai cermin atau dinding yang kelihatan jelas refleksi diri anda.

Namun tahukah anda lif-lif dilengkapi cermin bukan semata-mata sebagai hiasan, tetapi ada fungsinya yang tertentu.

Cermin dipasang dalam lif disebabkan beberapa faktor. Tujuan pemasangan cermin dalam lif lebih kepada psikologi dan bukannya mekanikal. iluminasi.com kongsikan dengan anda 4 faktor mengapa cermin di pasang dalam lif.

Pada zaman perindustrian awal, banyak bangunan baru dibina lebih tinggi daripada apa-apa yang pernah dibina sebelum ini, dan kebanyakannya mempunyai lif.

Apabila bangunan menjadi semakin tinggi, semakin ramai orang menggunakan lif namun ia agak perlahan membuatkan orang ramai mengeluh. Syarikat-syarikat penghasil lif berhadapan dengan cabaran untuk menyelesaikan masalah ini dan membuat kesimpulan masalah yang tipikal, iaitu lif terlalu perlahan.

Jadi, mereka merekabentuk lif yang lebih laju dan selamat, namun ketika itu kosnya menjadi sangat tinggi. Kemudian, seorang jurutera telah mencadangkan kenyataan masalah yang berbeza, iaitu masalah sebenar adalah pengguna lif berpendapat ianya adalah perlahan.

Beliau menggunakan perkataan "pengguna lif berpendapat" yang membolehkan pasukan pereka melihat masalah ini dari sudut yang berbeza dan mendapat idea baru.

Daripada memfokuskan kepada kelajuan lif, mereka kini fokus kepada pengguna lif. Apabila ia dilihat dari sudut ini, idea mula mencurah-curah.

Adakah lif terlalu perlahan? Mengapa mereka rasa ia perlahan? Bagaimana kita boleh mengalihkan perhatian mereka? Bagaimana kita boleh meningkatkan keselesaan dalaman lif? Adakah pengguna takutkan ketinggian?

Persoalan-persoalan ini membawa kepada kajian terhadap pengguna. Mereka mendapati bahawa ramai yang berpendapat lif terlalu perlahan.

Surver juga mendapati bahawa pengguna lif mempunyai masa yang berlihat di mana mereka tidak mempunyai apa-apa untuk dilakukan selain menatap dinding dan berfikir mengenai keselamatan lif yang tergantung di udara, dan diselubungi rasa takut terjatuh.

Ia membawa kepada idea memasangkan cermin dalam lif, jadi pengguna dapat memikirkan perkara lain selain daripada kelajuan dan bahaya lif. Malah, mereka dapat melihat wajah, rambut atau pakaian mereka sama ada dalam keadaan baik atau tidak.

Dengan memasang cermin dalam lif, perhatian pengguna lebih teralih dan tidak lagi rasa takut jatuh. Dalam tinjauan susulan, pengguna memberikan pendapat bahawa lif-lif baru adalah lebih laju daripada sebelumnya, walaupun kelajuannya adalah sama.

Rekabentuk lif langsung tidak brubah, apa yang berubah hanyalah persepsi pengguna terhadap kelajuan lif.

Dengan adanya cermin, ia membantu memberikan ilusi optik bahawa saiz lif tersebut lebih besar daripada saiz sebenar, yang membolehkan pengguna yang mempunyai fobia terhadap ruang kecil menggunakan lif tanpa rasa takut.

Selain itu, tujuan pemasangan cermin dalam lif juga membolehkan anda melihat segala pergerakan dan tindakan yang dilakukan oleh pengguna lain. Jika terdapat pengguna yang cuba untuk menyeluk saku, merompak atau menyerang anda, sekurang-kurangnya anda dapat tahu lebih awal dan bersedia menghadapi kemungkinan.

Menurut Persatuan Lif Jepun, ia adalah satu peraturan bagi semua lif untuk mempunyai cermin dalam. Alasannya adalah untuk membantu orang-orang yang berkerusi roda untuk bergerak masuk dan keluar dari lif dengan lebih mudah.

Dengan saiz lif yang biasanya tidak cukup besar untuk kerusi roda membuat pusingan, kerusi roda mungkin perlu mengundur keluar. Dengan adanya cermin dalam lif yang menunjukkan kepada mereka ke mana mereka harus pergi, pengguna kerusi roda lebih mudah untuk keluar.


Apa Akan Terjadi Kepada Kehidupan Di Bumi Sekiranya Bulan Diletupkan?

Bayangkan pada suatu masa akan datang, berlakunya peperangan tenaga nuklear, di mana bulan turut dibom. Adakah manusia akan terus hidup seperti biasa tanpa bulan? Apakah kesannya kepada bumi?

Ombak serta pasang surut air adalah irama semulajadi lautan. Pergerakan air di laut sebenarnya berlaku kerana terdapat daya tarikan objek angkasa terhadap bumi. Antara objek angkasa ini termasuklah bulan, dan juga matahari. Kekuatan daya tarikan graviti ini bergantung kepada 2 faktor utama, iaitu saiz objek angkasa berkenaan dan jaraknya dari bumi.

Pergerakan air seperti pasang surut berlaku kerana tarikan graviti bulan terhadap bumi. Tanpa daya tarikan ini, pergerakan air di laut akan menjadi sangat minima, dan mengakibatkan kehilangan fenomena pasang surut air. Walaupun daya yang sama oleh matahari terhadap bumi tetap wujud, namun ia tidak sekuat daya oleh bulan. Ini kerana walaupun saiz matahari adalah lebih besar berbanding bulan, namun jaraknya dengan bumi adalah lebih jauh, menyebabkan daya tarikan graviti terhadap planet kita menjadi semakin lemah.

Selain pasang surut air dan ombak, hidupan di laut juga akan terkesan dengan kehilangan bulan. Tenaga untuk ekosistem laut dijana oleh plankton, di permukaan paling atas laut yang dikenali sebagai zon fotik, yakni kawasan yang ditembusi cahaya matahari. Plankton menggunakan cahaya matahari dan nutrien untuk menghasilkan tenaga makanan yang kemudiannya akan digunakan oleh organisma yang lebih besar dalam rantai makanan.

Nutrien ini kemudiannya akan hilang ke dasar laut dalam bentuk organik. Sebahagian daripada nutrien ini akan hilang terus daripada laut, sebahagian yang lain akan dikitar semula melalui arus air lautan dalam yang bergerak ke permukaan lautan atas. Tanpa bulan, pergerakan arus air adalam sangat minima. Kesannya, nutrien tidak dapat dikitar semula, plankton akan mati, maka hilanglah sumber tenaga makanan hidupan laut. Kesan jangka masa panjang, kesemua hidupan laut akan mati, manusia akan kehilangan salah satu sumber makanan.

Tiada bulan bermaksud tiada lagi pantulan cahaya matahari pada waktu malam, menjadikan langit pada waktu malam lebih gelap berbanding sebelumnya. Bintang-bintang akan kelihatan lebih jelas kali ini. Planet Zuhrah adalah objek kedua angkasa lepas yang paling cerah selepas bulan bagi pandangan daripada bumi. Namun, cahayanya hanyalah 1/14,000 daripada cahaya bulan penuh. Pastinya tiada apa yang dapat menggantikan bulan kita.

Tempoh masa 24 jam sehari boleh berlaku kerana putaran bumi mengelilingi matahari yang perlahan. Hal ini adalah disebabkan suatu kesan oleh bulan terhadap bumi yang dikenali sebagai 'geseran pasang surut'. Tanpa bulan, tiadalah kesan ini, menyebabkan putaran bumi akan menjadi lebih pantas. Maka, hari-hari kita di bumi akan menjadi lebih cepat, antara 6 hingga 8 jam sehari. Antara kesan lain termasuklah angin dan ribut yang sangat kuat.

Kehilangan bulan akan menyebabkan kestabilan bumi menjadi goyah, walaupun ianya akan mengambil masa jutaan tahun untuk berlaku. Antara fungsi lain bulan adalah sebagai penyerap kejutan, dengan mengawal ketidakstabilan bumi yang disebabkan tarikan graviti matahari. Tanpa bulan, putaran bumi akan menjadi sedikit goyah, berupaya menyebabkan perubahan paksi bumi dan akhirnya perubahan kitaran perubahan iklim terganggu.

Anda pasti pernah belajar dalam subjek sains di sekolah bahawa bumi berputar pada paksinya, pada kecondongan 23.5 darjah relatif kepada orbit mengelilingi matahari.  Namun, pernahkah anda tertanya mengapa wujud kecondongan ini, dan apakah impaknya kepada bumi?

Sebenarnya kecondongan ini perlu bagi menstabilkan bumi, dan ianya wujud kerana terdapat daya tarikan graviti bulan terhadap bumi. Bulan berfungsi untuk memastikan kecondongan kekal antara 23 dan 26 darjah. Tanpa bulan, kecondongan paksi bumi akan berubah dengan ketara, boleh menyebabkan perubahan kedudukan kutub utara dan kutub selatan. Wujudnya 4 musim di beberapa bahagian di bumi juga adalah impak daripada kecondongan ini.

Hal ini adalah sangat jelas, tanpa bulan bagaimana gerhana bulan boleh berlaku. Gerhana matahari juga tidak akan berlaku tanpa bulan. Fenomena kejadian gerhana berlaku kerana wujudnya matahari, bulan dan bumi dalam satu garisan.

Sesungguhnya bulan adalah antara ciptaan Tuhan yang bermakna buat manusia. Adakah kita boleh hidup tanpa bulan?


Ini 4 Ciri-Ciri Yang Menentukan Nama Negara Di Seluruh Dunia

Ia merupakan perkara yang biasa untuk kita berasa patriotik apabila mendengar nama negara sendiri. Tapi, tahukah apa maksudnya dan dari mana ia datang?

Menurut penyelidikan yang dikumpulkan oleh Quartz dari buku rujukan toponomi "Oxford Concise Dictionary of World Place-Names", mereka mendapati bahawa nama-nama negara di atas muka bumi ini diperolehi melalui satu daripada mana-mana empat kategori yang wujud.

Jom kita lihat 4 kategori yang memberikan nama kepada hampir kesemua negara-negara di dunia.

Hampir satu perempat negara di dunia ini mendapat nama daripada ciri-ciri dan perihal tanahnya. Sebagai contoh, Iceland pada asalnya dikenali sebagai Snæland atau "Snow Land" yang mana negara ini merupakan negara salji. Namun nama yang digunakan kini berasal dari peneroka Norse yang menamakannya untuk menghalang pengunjung.

Granada pula diberikan oleh pelayar-pelayar Sepanyol yang menyangkakan landskap negara ini menyerupai wilayah di sekitar Granada yang terletak di Sepanyol.

Asal nama Guatemala tidak begitu jelas namun ia mungkin berasal daripada perkataan Aztec "Quauhtemallan" yang bermaksud "tanah yang mempunyai banyak pokok" atau "tanah burung helang". Ia juga mungkin berasal daripada perkataan "Guhztezmalha" yang bermaksud "gunung yang memancutkan air" merujuk kepada gunung berapi Aguq.

Kategori ini berbeza dengan kategori pertama yang mana lebih spesifik secara geografi. Menurut Quartz, kira-kira 25 buah negara dinamakan dalam kategori ini berdasarkan lokasi-lokasi negara ini.

Sebagai contoh, nama Australia berasal dari nama Yunani iaitu Terra Australis Incognita yang bermaksud "tanah selatan yang tidak diketahui", kerana orang Yunani membayangkan tempat yang jauh ini di hemisfera selatan.

Ireland pula berasal dari Iar-en-land bermaksud "tanah di selatan" daripada perkataan Gaelic "iac" membawa maksud "selatan". Ecuador bermaksud "equator" ("khatulistiwa") dalam bahawa Sepanyol, disebabkan garisan khatulistiwa melalui bahagian utara negara ini.

Dan majoriti daripada negara-negara di dunia memperoleh nama terkini daripada kumpulan manusia atau suku kaum yang tinggal di tanah tersebut. Kategori ini bukan sahaja dinamakan bersempena suku kaum tetapi juga yang dinamakan menggunakan sifat-sifat kaum pribumi mereka.

Sebanyak 25 buah negara dinamakaan bersempena nama lelaki penting dalam sejarah, dan satu daripadanya bersempena nama seorang wanita.

Dan bagi negara-negara yang tidak berada dalam 4 kategori ini, ianya sama ada dinamapak bersempena kisah asal yang unik atau langsung tidak diketahui asalnya. Untuk mengetahui senarai penuh maksud nama negara-negara dan asalnya, baca artikel-artikel ini:

Ini asal-usul nama dan makna bagi 51 negara di benua Eropah


Ini Penjelasan Mengapa Pakaian Wanita Mempunyai Butang Di Sebelah Kiri

Jika anda sedang memakai kemeja ketika membaca artikel ini, cuba lihat posisi butang baju kemeja anda. Jika anda seorang lelaki, butang anda akan berada di bahagian kanan, tetapi jika anda seorang wanita, butang biasanya berada di sebelah kiri.

Mungkin ramai yang tak perasan dan ramai juga yang menerima perkara ini tanpa mempersoalkan apa-apa. Namun, apakah sebab disebalik penghasilannya? Jika difikirkan secara logik, jumlah orang dominan tangan kanan jauh lebih tinggi daripada orang dominan tangan kiri, jadi mengapa butang kemeja wanita diletakkan di sebelah kiri?

Seperti kebanyakan adat dan peristiwa sejarah yang lain, tiada sebab yang pasti dan tak dapat ditentukan mengapa kemeja wanita direka mempunyai butang di sebelah kiri. Namun, terdapat beberapa hipotesis yang baik yang boleh diambil kira.

Nota : Semua hipotesis ini dibuat dengan andaian bahawa populasi dunia lebih banyak dominan tangan kanan daripada tangan kiri.

Ini adalah antara salah satu hipotesis yang paling popular dan yang paling bersesuain serta masuk akal. Mengikut pendapat ini, trend butang baju di sebelah kiri telah ditetapkan oleh wanita dari golongan berada pada zaman Victoria, iaitu di antara tahun 1830an sehingga 1900an.

Ketika itu, kedua-dua lelaki dan wanita sudah mempunyai pelbagai jenis pakaian. Namun, pakaian wanita adalah sangat kompleks dan rumit, yang mana terdiri daripada korset, gaun, pelbagai jenis skirt (bloomers, bustle dan lain-lain) serta pelbagai aksesori.

Oleh itu, golongan wanita sentiasa memerlukan bantuan ketika ingin memakai pakaian. Jadi, pembuat pakaian telah mereka bentuk pakaian yang memudahkan ianya dipakaikan oleh orang lain, seperti pelayan dan pembantu, dalam memakaikan butang baju kemeja tuan mereka.

Sebaliknya, pakaian orang lelaki tidak mempunyai banyak komponen seperti mana wanita dan ringkas. Jadi, lelaki mampu memakai sendiri butang-butang tanpa bantuan, jadi butang dihasilkan di sebelah kanak. Rekabentuk pakaian ini menjadi semakin popular dari masa ke masa dan akhirnya menjadi piawaian yang digunapakai pada hari ini.

Juga terdapat hipotesis yang lebih terkini mengenai penghasilan pakaian ini. Wanita-wanita yang dominan tangan kanan cenderung untuk memegang bayi mereka menggunakan tangan kiri, yang membuatkan tangan kanan mereka bebas daripada melakukan apa-apa.

Oleh itu, adalah lebih mudah bagi wanita yang memakai kemeja untuk membuka butang dan menyusukan bayi.

Dan satu lagi hipotesis yang berasal dari zaman Victoria yang menjadi kepercayaan lazim, bahawa mereka yang dominan tangan kiri lebih rendah darjatnya daripada dominan tangan kanan.

Jadi, dengan meletakkan butang di sebelah kiri pakaian wanita adalah petunjuk merangkap peringatan yang halus untuk wanita bahawa mereka adalah golongan yang lebih rendah darjatnya dan tidak sepatutnya melupakan "tempat" mereka dalam masyarakat.

Di antara semua hipotesis yang dibentangkan, ini mungkin yang paling menarik. Dikatakan bahawa Napoleion Bonaparte, seorang jeneral Perancis dan pemimpin politik, tersangat inginkan wanita daripada mengejeknya.

Jika anda lihat pada antara salah satu potrait Napoleon yang paling popular memaparkan beliau meletakkan tangan kanannya di bawah poket jubahnya. Dipercayai wanita zaman itu kerap mengolok-olokkan pos ikonik ini dengan meletakkan tangan mereka di bawah pakaian.

Untuk menghentikan ejeken ini yang memberi impak kepada penguasa yang hebat ini, Napoleon memerintahkan bahawa pakaian wanita hanya boleh mempunyai butang di bahagian kiri, yang mengakhiri "penganiayaan" terhadap dirinya.

Walaupun teori ini yang paling menarik namun adalah tidak munasabah bagi perintah yang dikeluarkan oleh Napoleon ini berjaya mempengaruhi pendapat seluruh dunia mengenai bagaimana pakaian wanita patut direka bentuk.

Sehingga kini, tiada jawapan mutlak dan kekal menjadi misteri mengapa pakaian wanita dihasilkan dengan butang di sebelah kiri.


Semut Kamikaze Yang Meletupkan Dirinya Ditemui Di Malaysia

Semut kamikaze meletupkan dirinya sendiri atau nama saintifiknya Camponotus saundersi spesis semut yang dijumpai sekitar Malaysia and Brunei. Semut ini akan meletupkan dirinya untuk merembeskan cecair membunuh sebagai langkah terakhir pertahanan atau penyerangan. Semut ini memiliki rahang mulut (sepit) yang hampir 4 kali ganda lebih besar dari semut kebiasaan.

Terma Kamikaze merujuk kepada tindakan tentera Jepun yang mengorbankan diri untuk bangsa dan negara terutamanya kepada era Perang Dunia ke-2. Terma semut kamikaze pula merujuk kepada semut yang meletupkan diri demi melindungi koloni mereka.

Seperti manusia, semut juga hidup secara 'berkasta', yakni mempunyai status tersendiri. Koloni semut terdiri 3 kumpulan, iaitu ratu semut, semut jantan dan semut pekerja. Kesemua semut ini mempunyai peranan masing-masing dalam memastikan kesinambungan spesis mereka.

Ratu semut adalah tumpuan sesebuah koloni serangga jenis ini. Segala kerja dilakukan adalah bagi memastikan proses bertelur berjalan dengan lancar. Ratu semut adalah ibu kepada semua semut pekerja, dan mereka akan melakukan apa sahaja untuk melindunginya. Melalui perspektif evolusi, tindakan ini bukanlah kerana kasih sayang, namun lebih kepada memastikan kelansungan penyebaran gen semut. Disebabkan semut pekerja tidak boleh bertelur, ratu semut menjadi semut terpenting dalam koloni mereka.

Semut ini menetas di dalam sarang. Misi utama mereka bukanlah untuk menyumbang kepada koloni, sebaliknya untuk bersama dengan ratu semut sebanyak mungkin. Apabila datangnya hari yang dinantikan, semut jantan akan mati beberapa jam selepas melakukan aktiviti reproduksi bersama ratu semut. Sekiranya mereka bertuah, mereka akan hidup selama beberapa hari. Semut jantan tidak akan bersama dengan ratu semut daripada koloni yang sama, sebaliknya mereka akan mencari ratu semut daripada koloni lain.

Semut pekerja adalah semut betina yang tidak bersayap, dan tidak boleh bertelur. Mereka bergantung kepada ratu semut bagi kelansungan spesis mereka. Semut pekerja akan mendedikasikan hidup mereka untuk menjaga ratu semut, telur-telurnya, larva dan pupa, menggali terowong dan ruang, serta memperbesar dan melindungi sarang.

Camponotus saundersi adalah sejenis spesis semut daripada keluarga semut Carpenter, dan ianya hanya boleh dijumpai di borneo Malaysia dan Brunei. Turut dikenali sebagai semut kamikaze atau Colobopsis explodens, semut ini berupaya bertindak secara agresif bagi mempertahankan diri daripada serangan musuh dengan meletupkan dirinya. Kebolehan ini turut boleh dilihat daripada beberapa spesis semut dari keluarga yang sama dan serangga-serangga lain.

Secara fizikalnya, semut kamikaze mempunyai kelenjar mandibular (rahang) yang besar, beberapa kali ganda lebih besar berbanding saiz semut normal. Struktur fizikal ini bertujuan sebagai pertahanan dengan menghasilkan rembesan cecair beracun.

Sifat pertahanan serangga ini meliputi pemusnahan diri melalui autothysis, suatu terma yang digunakan oleh Maschwitz and Maschwitz. 2 buah kelenjar mandibular yang besar dipenuhi dengan racun mengalir ke seluruh badan semut ini.

Bukan semua semut yang meletupkan diri mereka. Semut yang melakukan tindakan kamikaze adalah semut pekerja. Apabila terdapat ancaman atau berlakunya pertarungan, semut ini akan menaikkan bahagian ekor mereka ke udara, bersedia untuk melakukan sesuatu.

Semut ini kemudiannya akan bertindak balas dengan ganas, dengan menekan otot abdomen sehingga tekanan dalaman badan mereka menjadi terlalu kuat. Akibatnya daripada tekanan ini, kelenjar mandibular akan mula membesardan akhirnya meletup.

Kesannya, racun yang melekit akan tersembur keluar melalui pelbagai arah daripada kawasan kepalanya. Gam beracun ini mempunyai sifat menghakis dan berfungsi sebagai perengsa kimia yang akan melumpuhkan pergerakan musuh-musuh berdekatan.

Melalui pemerhatian penyelidik, rembesan racun ini adalah berwarna putih cerah pada penghujung musim hujan. Pada musim kering dan awal permulaan musim hujan, warnanya adalah lebih kepada kuning pucat. Perbezaan ketara dari segi warna ini mewakili perubahan dari segi kandungan pH dalaman, yang disebabkan oleh perubahan diet yang bergantung kepada musim.

Komposisi sebenar cecair tersebut masih dalam kajian, namun ianya diketahui mengandungi beberapa elemen anti bakteria, dan juga beberapa jenis toksin. Sekiranya musuh tertelan toksin beracun ini, ia akan mati serta merta. Sekiranya terkena pada badan musuh, mereka akan lumpuh sepenuhnya sehingga ia mati. Selalunya badan semut kamikaze yang sudah meletup akan melekat pada badan musuhnya.

Siapa sangka semut pun boleh meletup secara semula jadi. Menarik bukan ciptaan Tuhan?


Griselda Blanco: Ratu Kokain Columbia Sebelum Zaman Pablo Escobar

Pasti ramai mengenali Pablo Escobar, walaupun dia sudah mati lebih daripada 2 dekad. Namun, tidak ramai yang mengenali Griselda Blanco, penjenayah wanita yang kejam yang mempunyai empayar dadah kokain yang luas.

Griselda adalah target utama dalam operasi penyeludupan kokain ke Miami pada lewat tahun 1970an dan awal 1980an. Turut dikenali sebagai La Madrina, atau Godmother of Cocaine, dia telah disabitkan kesalahan dengan pembunuhan 3 suaminya, dan seorang bayi. Dia dipenjarakan selama 2 dekad di New York dan Florida atas pertuduhan bersabit perdagangan dan penyulupan dadah, serta pembunuhan, sebelum dihantar pulang ke Colombia pada tahun 2004. Dia juga diberikan kredit atas idea pembunuhan atas motosikal, kaedah yang sama yang menyebabkan kematiannya.

Griselda Blanco Restrepo dilahirkan di Cartagena, Colombia pada 15 Februari 1943. Didera sejak kecil, dia mula terjebak dengan jenayah seperti aktiviti menyeluk saku, pelacuran dan penculikan. Dia pernah menculik seorang kanak-kanak lelaki daripada keluarga hartawan bagi mendapatkan wang tebusan, dan apabila keluarganya enggan membayar, dia membunuh budak tersebut.

Griselda berkahwin dengan seorang penjenayah ketika masih remaja, dan mereka mempunyai 3 orang anak sebelum bercerai. Dia kemudiannya mengarahkan orang bawahannya untuk membunuh bekas suaminya itu. Ketiga-tiga Griselda mati lebih awal sebelum kematiannya sendiri.

Pada awal tahun 1970an, Griselda menggabungkan operasi kokain miliknya dengan pengedar dadah yang bernama Alberto Bravo. Lama-kelamaan, bibit-bibit cinta mula berputik dan akhirnya mereka berkahwin. Gabungan operasi mereka ini menjadi sangat menguntungkan apabila mula menyeludup secara besar-besaran ke New York, Miami dan Southern California. Mereka menjadi antara kartel dadah Medellin paling terkenal di dunia.

Griselda terkenal dengan kreativiti dan kelicikannya, terutamanya dalam menyembunyikan dadah dalam ruangan rahsia yang dijahit ke pakaian bagi aktiviti penyeludupan. Ketika pertengahan tahun 1970an, dia telah berjaya mengumpul kekayaan yang luar biasa, dan membeli hartanah di Queens, New York untuk dijadikan pangkalan operasi. Namanya antara yang terkenal sebelum Pablo Escobar.

Secara purata, operasinya akan menyeludup keluar sebanyak 1,500 kilogram kokain setiap bulan, bersamaan dengan $USD80 juta keuntungan, menurut New York Post.

Griselda kemudiannya menubuhkan sebuah organisasi yang terdiri daripada pembunuh-pembunuh yang tidak teragak-agak untuk menghukum saingannya, dan juga saksi-saksi berkaitan kes melibatkan dirinya. Dia mendapat reputasi sebagai ketua yang kejam dan dari situlah hadirnya gelaran La Madrina, atau Godmother.

Perkahwinan kedua dilihat bahagia pada awalnya. Namun, lama-kelamaan, dia mula hilang kepercayaan terhadap suaminya itu kerana kebocoran wang lebih berjuta-juta dollar Amerika daripada konsortium mereka. Dan pada tahun 1975, dia berdepan dengan Alberto di sebuah tapak letak kereta di Bogota. Griselda menembak Alberto menggunakan sepucuk pistol, dan Alberto membalas tembakan menggunakan sebuah submachine gun, iaitu Uzi. Ajaibnya, Griselda hanya mengalami kecederaan ringan pada perutnya, manakala Alberto bersama 6 orang pengawal keselamatannya mati di tempat kejadian. Berikutan kejadian tersebut, dia diberi gelaran Black Widow.

Dalam perkahwinan ketiga bersama Dario Sepulveda, mereka dikurniakan seorang anak lelaki yang Griselda namakan sebagai Michael Corleone Blanco, nama yang diambil berdasarkan sebuah watak dalam siri klasik Godfather. Apabila Griselda mengetahui tentang kecurangan terang-terangan Dario, dia mengarahkan Dario dibunuh. Pembunuhnya berlakon sebagai seorang pegawai polis, yang menahan keretanya sebelum menembak Dario tanpa belas kasihan pada tahun 1983. Pada ketika itu, Michael yang masih kecil sedang duduk di kerusi belakang kereta tersebut.

Ketika tahun yang sama, sebuah agensi anti dadah Amerika Syarikat iaitu Drug Enforcement Agency (DEA) telah melancarkan kempen penangkapan Griselda melalui 'Operation Banshee'. Beberapa tahun sebelumnya iaitu pada tahun 1975, DEA telah merampas 150 kilogram dadah kokain dan mendakwa Griselda dan konco-konconya, namun dia berjaya menyembunyikan diri di Columbia. DEA juga cuba mengaitkan Griselda dengan beberapa pembunuhan kejam. Pada tahun 1980an, dia kembali ke Miami, ketika era Miami Drug War, percubaan kerajaan Amerika Syarikat memerangi jenayah dan penyeludupan dadah.

Akhirnya pada tahun 1985, DEA berjaya menangkap Griselda di rumahnya di Irvine, California, bersama anaknya Michael yang masih kecil. Pada tahun yang sama, Griselda telah didakwa dan didapati bersalah kerana menghasilkan, mengimport dan mengedar dadah kokain. Dia dikenakan penjara selama 15 tahun.

Menurut sebuah laporan yang dikeluarkan oleh New York Post, Griselda adalah seorang penagih dadah yang pernah memaksa lelaki dan perempuan untuk melakukan hubungan seks melalui ancaman pistol. Dia suka mengumpul senjata seperti machine gun, permata dan sebuah set teh yang pernah dimiliki oleh Ratu England.

Pada tahun 1994, Griselda telah didakwa di Florida kerana mengarahkan pembunuhan yang mengakibatkan kematian 2 orang pengedar dadah dan seorang bayi berusia 2 tahun yang merupakan anak kepada pengedar dadah ketiga. Menurut pengakuan seorang orang kanan Griselda yang berjaya ditangkap, pada mulanya Griselda berasa sangat marah kerana seorang lagi terlepas, namun selepas menemui anak lelakinya di tempat kejadian, dia menjadi gembira dan berasa adil dengan pembunuhan bayi berkenaan.

Griselda dijatuhkan hukuman penjara selama 10 tahun, dan dibebaskan pada tahun 2004 sebelum dihantar pulang ke Columbia. 8 tahun selepas dibebaskan, dia dibunuh dengan tembakan sebanyak 2 kali di kepala, mati serta merta di tempat kejadian. Kejadian itu berlaku pada 3 September 2012 ketika Griselda berumur 69 tahun, di hadapan sebuah kedai daging ketika dia sedang membeli bahan mentah di kedai berkenaan. Griselda mati melalui cara pembunuhan yang diciptanya. Dia dikejar oleh 2 orang pembunuh yang menaiki motosikal sebelum ditembak.